MEMORANDUM TA’ SPJEGAZZJONI KUNTEST TAL-ATT PROPOST Id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu fiha dispożizzjonijiet relatati ħafna għall-bidu tan-negozju tal-istituzzjonijiet ta' kreditu u l-eżerċizzju tiegħu u l-qafas superviżorju tagħhom (bħal dispożizzjonijiet li jirregolaw l-awtorizzazzjoni tan-negozju l-eżerċizzju tal-libertà tal-istabiliment, is-setgħat tal-awtoritajiet superviżorji tal-Istati Membri domiċiljari u ospitanti f'dan ir-rigward, u r-rieżami superviżorju tal-istituzzjonijiet ta' kreditu). Madankollu, dik id-Direttiva, id-Direttiva 2006/49/KE u partikolarment l-annessi għaliha jistabilixxu wkoll regoli prudenzjali. Sabiex issir approssimizzazzjoni akbar tad-dispożizzjonijiet leġiżlattivi li jirriżultaw mit-traspożizzjoni tad-Direttivi 2006/48/KE u 2006/49/KE fid-dritt nazzjonali u sabiex jiġi żgurat li jkunu applikabbli għalihom l-istess regoli prudenzjali (xi ħaġa essenzjali għall-funzjonament tas-suq intern), dawn ir-regoli prudenzjali huma s-suġġett tal-proposta għal Regolament [inserted by OP] li magħha din il-proposta tifforma pakkett. Din il-proposta fiha l-elementi ġodda li ġejjin: Dispożizzjonijiet rigward sanzjonijiet, governanza korporattiva effikaċi u dispożizzjonijiet li jipprevjenu d-dipendenza żejda fuq il-klassifikazzjonijiet esterni tal-kreditu. Għaldaqstant dan il-memorandum ser jittratta esklussivament dawn l-elementi ġodda. L-elementi l-oħra ta’ din id-Direttiva jirrepetu leġiżlazzjoni eżistenti jew huma adattamenti għar-Regolament propost. F'ġieħ iċ-ċarezza, din il-proposta wkoll tgħaqqad id-dispożizzjonijiet dwar l-istituzzjonijiet ta’ kreditu u d-ditti tal-investiment, b'dawn tal-aħħar ittrattati fid-Direttiva 2006/49/KE. Dan huwa deskritt f'aktar dettall fil-kapitolu 5 hawn taħt. Bidliet relatati mal-ftehim 'Basel III' ġew trattati fil-proposta għal Regolament ħlief għad-dispożizzjonijiet dwar il-bafers kapitali li jiffurmaw parti minn din il-proposta għal Direttiva. Għaldaqstant, l-objettivi u l-elementi legali dwar il-bafers kapitali biss jagħmlu parti minn dan il-memorandum ta’ spjegazzjoni. Il-kuntest ġenerali ta' Basel III, inkluż ir-riżultati tal-valutazzjoni tal-impatt u l-konsultazzjonijiet pubbliċi, huwa spjegat fid-dettall fil-proposta għal Regolament. Ir-raġunijiet għall-proposta u l-objettivi tagħha Sanzjonijiet Sistemi ta’ sanzjonar effikaċi, proporzjonati u dissważivi huma essenzjali sabiex tkun żgurata l-konformità mar-regoli bankarji tal-UE, sabiex jiġu protetti l-utenti tas-servizzi bankarji u tkun żgurata s-sikurezza, l-istabilità u l-integrità tas-swieq bankarji. L-analiżi ta’ sistemi ta’ sanzjonar nazzjonali fl-oqsma kopert minn din id-Direttiva u mir-Regolament uriet diverġenzi u dgħufijiet fil-qafas ġuridiku tas-setgħat ta’ sanzjonar u s-setgħat investigattivi tal-awtoritajiet nazzjonali. Sanzjonijiet li huma diverġenti u dgħajfa wisq probabbli ma jkunux suffiċjenti sabiex jipprevjenu b’mod effikaċi l-vjolazzjonijiet ta’ din id-Direttiva u tar-Regolament biex jiżguraw superviżjoni effikaċi u l-iżvilupp ta’ kundizzjonijiet ugwali. Il-Kummissjoni għalhekk tipproponi li ssaħħaħ u tqarreb il-qafas legali tal-Istati Membri rigward is-sanzjonijiet u l-provvedimenti amministrattivi billi jiġu disposti sanzjonijiet amministrattivi dissważivi biżżejjed applikabbli għall-vjolazzjonijiet prinċipali ta’ din id-Direttiva u r-Regolament, ambitu personali xieraq ta’ sanzjonijiet amministrattivi, il-pubblikazzjoni tas-sanzjonijiet u mekkaniżmi li jinkoraġġixxu r-rapportar tal-vjolazzjonijiet. Governanza korporattiva Il-kollass tas-swieq finanzjarji fil-ħarifa tal-2008 u l-għafsa tal-kreditu li segwiet jistgħu jkunu attribwiti għal diversi fatturi spiss relatati kemm fil-livell ekonomiku makro kif ukoll mikro, kif identifikat fir-Rapport tal-Grupp ta’ Livell Għoli dwar is-Superviżjoni Finanzjarja fl-UE ippubblikat fil-25 ta’ Frar 2009, u b’mod partikolari għall-akkumulu ta’ riskju eċċessiv fis-sistema finanzjarja. Dan l-akkumulu eċċessiv tar-riskju kienet parzjalment dovut għad-dgħufijiet fil-governanza korporattiva tal-istituzzjonijiet finanzjarji, b’mod speċjali l-banek. Għalkemm mhux il-banek kollha sofrew minn dgħufijiet sistemiċi ta’ arranġamenti ta’ governanza, il-Kumitat ta’ Basel dwar is-Superviżjoni Bankarja (KBSB) semma' “għadd ta’ fallimenti u nuqqasijiet fil-governanza korporattiva”. Il-ħtieġa għal bidla f’dan il-qasam ġiet rikonoxxuta bil-kbir. Ditti, awtoritajiet kompetenti u korpi internazzjonali (l-OECD, il-Bord għall-Istabilità Finanzjarja (FSB) u l-KBSB) irrieżaminaw il-prattiki u l-linji gwidi eżistenti tagħhom jew jinsabu fil-proċess li jagħmlu dan. It-tisħiħ tal-governanza korporattiva hija prijorità għall-Kummissjoni, b’mod speċjali fil-kuntest tar-riforma tas-swieq finanzjarji u l-programm tagħha ta’ prevenzjoni tal-kriżijiet. Sovradipendenza fuq il-klassifikazzjonijiet esterni Is-sovradipendenza fuq il-klassifikazzjonijiet tal-kreditu esterni sseħħ meta l-istituzzjonijiet finanzjarji u l-investituri istituzzjonali jiddependu biss jew b’mod mekkaniku fuq klassifikazzjonijiet maħruġa minn aġenziji tal-klassifikazzjonijiet tal-kreditu filwaqt li jittraskuraw id-diliġenza dovuta tagħhom u l-obbligi ta' mmaniġjar tar-riskji intern. Is-sovradipendenza fuq il-klassifikazzjonijiet tal-kreditu tista’ twassal għal imġiba gregarja tal-atturi finanzjarji, eż. il-bejgħ parallel ta’ strumenti tad-dejn wara li dak l-istrument ikun twaqqa’ taħt il-grad ta’ investiment, li jista’ jaffettwa l-istabilità finanzjarja – speċjalment meta l-ftit aġenziji kbar ta’ klassifikazzjoni jiżbaljaw kollha fil-valutazzjonijiet tagħhom. Il-proċikliċità tal-għoti ta’ self tal-istituzzjonijiet Effetti tal-proċikliċità huma ddefiniti bħala dawk li jtendu jsegwi d-direzzjoni taċ-ċiklu ekonomiku u jamplifikawh. Waħda mill-karatterstiċi tar-rekwiżiti kapitali abbażi tar-risku kurrenti hija li jvarjaw tul iċ-ċiklu ekonomiku. Sakemm l-istituzzjonijiet ta’ kreditu jkunu jistgħu jissodisfawhom, ma hemm l-ebda kostrizzjoni regolatorja dwar l-ammont ta’ riskju li jistgħu jieħdu u sussegwentement fuq l-ingranaġġ tagħhom. Kuntest ġenerali Sanzjonijiet Fil-Komunikazzjoni tagħha tal-2010 “Rinfurzar tar-reġimi tas-sanzjonar fis-settur tas-servizzi finanzjarji”[1] il-Kummissjoni ħasbet għal azzjoni leġiżlattiva tal-UE sabiex tistabilixxi standards komuni minimi dwar ċerti kwistjonijiet ewlenin ta’ reġimi ta’ sanzjonar, sabiex ikunu adattati għall-karatteristiċi speċifiċi tas-setturi differenti. L-ewwel nett, is-sanzjonijiet applikabbli għal vjolazzjonijiet prinċipali tad-DRK, bħar-rekwiżiti ta’ awtorizzazzjoni, l-obbligi prudenzjali u l-obbligi tar-rapportar, ivarjaw fl-Istati Membri u mhux dejjem jidhru li huma xierqa sabiex jiżguraw li s-sanzjonijiet ikunu effikaċi, proporzjonati u dissważivi biżżejjed. It-tieni, teżisti ċerta diverġenza fil-livell ta’ applikazzjoni tas-sanzjonijiet fi Stati Membri differenti, inklużi dawk li għandhom setturi bankarji ta’ daqs simili u f’ċerti Stati Membri ma ġiet applikata l-ebda sanzjoni għal aktar minn sena, li tista’ tkun sintomu ta’ infurzar dgħajjef tar-regoli tal-UE. Governanza korporattiva Fil-Komunikazzjoni tagħha tal-4 ta’ Marzu 2009[2], il-Kummissjoni Ewropea ħabbret li kienet sejra (i) teżamina r-regoli ta’ governanza korporattiva u l-prattika fl-istituzzjonijiet finanzjarji fid-dawl tal-kriżi finanzjarja, u (ii) fejn ikun meħtieġ, tagħmel rakkomandazzjonijiet, jew tipproponi provvedimenti regolatorji, sabiex tirrimedja kwalunkwe dgħufija fis-sistema ta’ governanza korporattiva f’dan is-settur importanti tal-ekonomija. F’Ġunju 2010, il-Kummissjoni ppubblikat Green Paper dwar il-governanza korporattiva fl-istituzzjonijiet finanzjarji u l-politiki ta’ rimunerazzjoni[3] u dokument ta’ ħidma mill-persunal li jakkumpanjaha[4] li analizza d-defiċenzi fl-arranġamenti tal-governanza korporattiva fl-industrija tas-servizzi finanzjarji u ppropona perkorsi possibbli. Ir-riżultati ta’ din il-konsultazzjoni pubblika wrew kunsens wiesa' dwar id-defiċenzi identifikati, u ngħata appoġġ minn diversi awtoritajiet pubbliċi u Stati Membri. Il-Parlament Ewropew irrikonoxxa wkoll l-importanza tat-tisħiħ tal-istandards u l-prattiki tal-governanza korporattiva fl-istituzzjonijiet finanzjarji fir-Rapport tiegħu dwar ir-rimunerazzjoni tad-diretturi ta’ kumpaniji elenkati u politiki ta’ rimunerazzjoni fis-settur tas-servizzi finanzjarji[5]. Il-Kumitat Ekonomiku u Soċjali fl-Opinjoni tiegħu dwar il-Green Paper - Governanza korporattiva fl-istituzzjonijiet finanzjarji u l-politiki ta’ rimunerazzjoni[6] jilqa’ pożittivament l-Green Paper tal-Kummissjoni u jappoġġja l-azzjoni proposta. Sovradipendenza fuq il-klassifikazzjonijiet esterni Fil-livell internazzjonali, l-FSB dan l-aħħar ħareġ prinċipji li jnaqqsu d-dipendenza tal-awtoritajiet u tal-istituzzjonijiet finanzjarji fuq il-klassifikazzjonijiet esterni[7]. Il-prinċipji jeżiġu t-tneħħija jew is-sostituzzjoni tar-referenzi għal klassifikazzjonijiet bħal dawn fil-leġiżlazzjoni fejn hemm disponibbli standards alternattivi xierqa ta’ affidabilità kreditizja u r-rekwiżit li l-banek jagħmlu l-valutazzjonijiet tal-kreditu tagħhom stess. Id-dispożizzjonijiet proposti huma konformi mal-prinċipji tal-FSB. Bafers kapitali Il-konservazzjoni kapitali u speċjalment il-bafers kontroċikliċi huma intenzjonati li jattenwaw ir-riskju tal-proċikliċità u r-riskju tal-ingranaġġ eċċessiv imsemmi fil-punt 1.1.4 hawn fuq. Id-dispożizzjonijiet Komunitarji eżistenti f’dan il-qasam Id-Direttiva 2006/48/KE dwar il-bidu u l-eżerċizzju tan-negozju tal-istituzzjonijiet ta’ kreditu tirrikjedi li l-istituzzjonijiet ta’ kreditu jkollhom arranġamenti robusti ta’ governanza. Madankollu, din ma speċifikatx fid-dettall kif għandhom ikunu dawn l-arranġamenti ta’ governanza. Sabiex tonqos id-dipendenza fuq il-klassifikazzjonijiet esterni, fid-Direttiva 2006/48/KE ġie introdott obbligu għall-banek li jwettqu d-diliġenza dovuta tagħhom stess dwar l-assi sottostanti tal-iskoperturi tat-titolizzazzjoni. Koerenza ma’ politiki oħrajn Fil-kuntest tar-riforma tal-arkitettura superviżorja Ewropea, it-titjib tar-rekwiżiti kapitali u l-immaniġjar u r-riżoluzzjoni tal-kriżijiet, ir-riforma proposta ta’ governanza korporattiva fl-istituzzjonijiet ta’ kreditu hija parti integrali minn riforma kumplessiva tas-settur tas-servizzi finanzjarji. Ir-riforma tal-governanza korporattiva għandha tiġi kkunsidrata wkoll fil-kuntest tal-Komunikazzjoni reċenti tal-Kummissjoni dwar ir-rinfurzar tar-reġimi ta’ sanzjonar fis-settur tas-servizzi finanzjarji. Il-Kummissjoni varat inzjattiva orizzontali biex tinkuraġġixxi l-industrija biex iżżid ir-rappreżentazzjoni tan-nisa fil-bordijiet, li wara sena ser tevalwa jekk l-inizjattivi awtoregolatorji kellhomx l-effett mixtieq u jekk le tikkunsidra approċċi leġiżlattivi. Billi l-valutazzjoni tal-impatt turi li din il-kwistjoni hija pertinenti għas-settur bankarju, l-approċċ meħud f'dan l-istadju huwa konsistenti ma' approċċ axxendenti. Madankollu, jekk l-evalwazzjoni usa' fi żmien sena ssib li jkun hemm il-ħtieġa għal-leġiżlazzjoni, l-approċċ meħud f'dan is-settur ikollu jiġi adattat. IR-RIżULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Konsultazzjoni mal-partijiet interessati Sanzjonijiet Il-Kummissjoni għamlet konsultazzjoni pubblika li ntemmet fid-19 ta’ Frar 2011 dwar il-provvedimenti maħsuba sabiex isaħħu u japprosimizzaw ir-reġimi ta’ sanzjonar fis-settur finanzjarju[8], inkluż dwar il-kwistjonijiet relevanti fis-settur bankarju, kif identifikati fuq il-bażi ta’ studju li sar mill-Kumitat Ewropew tas-Superviżuri Bankarji dwar ir-reġimi nazzjonali ta’ sanzjonar f’dan is-settur[9]. Il-Kummissjoni rċeviet kummenti minn diversi rispondenti, inkluż għadd sinfikanti ta’ partijiet interessati fis-settur bankarju (awtoritajiet superviżorji, banek ċentrali, banek u assoċjazzjonijiet ta’ bankiera), li pprovdew kummenti dwar il-ħtieġa ta’ azzjoni tal-UE f’dan il-qasam, il-livell ta’ armonizzazzjoni meħtieġ, l-azzjonijiet speċifiċi ssuġġeriti u l-benefiċċji jew l-iżvantaġġi possibbli tagħhom. L-azzjonijiet maħsuba sabiex japprossimizzaw u jirrinfurzaw ir-reġimi ta’ sanzjonar ġew diskussi wkoll mal-Istati Membri fil-laqgħa tal-Kumitat tas-Servizzi Finanzjarji li saret fis-17 ta’ Jannar 2011. Governanza korporattiva Il-valutazzjoni tal-inizjattiva u tal-impatt hija r-riżultat ta’ djalogu u konsultazzjoni wiesgħa u kontinwi mal-partijiet interessati ewlenin kollha, inklużi r-regolaturi tat-titoli, il-parteċipanti fis-swieq (emittenti, intermedjarji u investituri), u l-konsumaturi. Kwestjonarji dwar il-prattiki ta’ governanza korporattiva tagħhom intbagħtu lil sezzjoni varjata ta’ 10 banek ewlenin jew kumpaniji tal-assigurazzjoni elenkati stabiliti fl-UE. Il-kwestjonarji kienu segwiti minn 30 intervista ma’ membri tal-Bordijiet, segretarji tal-kumpanija, uffiċjali finanzjarji ewlenin, uffiċjali tar-riskju ewlenin, u kontrolluri interni. Kwestjonarju dwar l-opinjonijiet u r-rwol tagħhom rigward il-governanza korporattiva tal-istituzzjonijiet finanzjarji ntbagħat ukoll lis-superviżuri bankarji Ewropej. Bl-istess mod, firxa wiesgħa ta’ investituri istituzzjonali kbar Ewropej u assoċjazzjonijiet tal-azzjonisti rċevew kwestjonarju dwar il-prattiki u l-aspettattivi tagħhom rigward il-governanza korporattiva tal-istituzzjonijiet finanzjarji. Fit-2 ta’ Frar 2010 saret laqgħa ta’ segwitu ma’ madwar 30 investitur. Il-Green Paper finalment nediet konsultazzjoni pubblika mit-2 ta’ Ġunju 2010 sal-1 ta’ Settembru 2010 dwar is-soluzzjonijiet possibbli għan-nuqqasijiet fil-governanza korporattiva fl-istituzzjonijiet finanzjarji. It-tweġibiet u l-analiżi tagħhom jinsabu fuq is-sit tal-internet tal-Kummissjoni[10]. Sovradipendenza fuq il-klassifikazzjonijiet esterni Il-Kummissjoni wettqet konsultazzjoni pubblika fuq kwistjonijiet li jirrigwardaw il-klassifikazzjonijiet esterni u li kienet tkopri wkoll id-dipendenza żejda fuqhom. Il-konsultazzjoni għalqet fis-7 ta’ Jannar 2011 u attirat 93 tweġiba. Ġew proposti diversi alternattivi, li kienu jvarjaw mill-inċentivar tal-użu ta’ mudelli interni u l-ħtieġa li d-ditti jwettqu l-immaniġjar tar-riskji tagħhom mingħajr ma jiddependu esklussivament jew b’mod mekkaniku fuq klassifikazzjonijiet esterni. It-tweġibiet u l-analiżi tagħhom jinsabu fuq is-sit tal-internet tal-Kummissjoni[11]. Bafers kapitali Il-bafers kapitali huma parti mill-ftehim 2010 tal-KBSB u fil-fatt ġew ikkonsultati estensivament kemm fil-qafas ta’ Basel kif ukoll fil-qafas tal-konsultazzjonijiet speċifiċi tal-Kummissjoni. Il-ġbir u l-użu tal-kompetenza esperta Sanzjonijiet L-istudju li sar mill-Kumitat tas-Superviżuri Bankarji Ewropej fl-2008[12] ipprovda informazzjoni dwar is-sanzjonijiet amministrattivi stabiliti fil-leġiżlazzjoni nazzjonali u l-użu reali ta’ sanzjonijiet mis-superviżuri bankarji. Fl-2011, inġabret aktar informazzjoni mill-Kummissjoni dwar sanzjonijiet ipprovduti fil-leġiżlazzjoni nazzjonali għal vjolazzjonijiet prinċipali tad-DRK. Il-provvedimenti proposti huma bbażati fuq din l-informazzjoni u t-tweġibiet għall-konsultazzjoni pubblika. Governanza korporattiva Bħala parti mill-proċess ta’ konsultazzjoni, u matul it-tħejjija tal-Green Paper, fit-12 ta’ Ottubru 2009 is-servizzi tal-Kummissjoni organizzaw ukoll konferenza pubblika, li fiha ħadu sehem għadd ta’ partijiet interessati. Id-diskussjoni ffukat fuq ir-rwol u l-kompetenza tal-Bord tad-Diretturi, kwistjonijiet ta’ governanza relatati mal-kontroll intern u mal-immaniġjar tar-riskju, ir-rwol rispettiv tal-azzjonisti, tas-superviżuri u tal-awdituri statutorji. Il-Green Paper hija bbażata wkoll fuq l-analiżi u l-istudji li saru jew li qegħdin isiru minn organizzazzjonijiet pubbliċi jew privati, fil-livell internazzjonali kif ukoll fil-livell Ewropew u nazzjonali. Fix-xogħol tagħhom, il-persunal tal-Kummissjoni bbenefikaw mill-pariri tal-Forum dwar it-Governanza Korporattiva Ewropea (ECGF) u tal-grupp konsultattiv ad hoc dwar il-governanza korporattiva magħmul minn xi membri tal-ECGF u speċjalisti magħrufa dwar il-governanza korporattiva. Sovradipendenza fuq il-klassifikazzjonijiet esterni Il-Kummissjoni qiegħda tieħu sehem attiv fix-xogħol tal-FSB imsemmi hawn fuq. Barra minn hekk, hija tieħu sehem fil-KBSB li wkoll għaddej b'ħidma sabiex titnaqqas id-dipendenza fuq il-klassifikazzjonijiet fil-Gruppi ta’ Ħidma dwar il-Likwidità u dwar il-Klassifikazzjonijiet u t-Titolizzazzjoni. Bafers kapitali Sottogruppi tal-Grupp ta’ Ħidma tad-Direttiva tar-Rekwiżiti Kapitali, li l-membri tagħhom huma nnominati mill-Kumitat Bankarju Ewropew, wettqu wkoll ħidma f'livell tekniku dwar il-bafers kapitali. Valutazzjoni tal-impatt Sanzjonijiet Il-Komunikazzjoni dwar “Rinfurzar tar-reġimi tas-sanzjonar fis-settur tas-servizzi finanzjarji” kienet akkumpanjata minn valutazzjoni tal-impatt li analizzat l-alternattivi ta’ politika ewlenin għall-approssimizzazzjoni u t-tisħiħ tar-reġimi ta’ sanzjonar għall-vjolazzjonijiet ta’ regoli tas-servizzi finanzjarji inkluż fis-settur bankarju. Valutazzjoni tal-impatt oħra li teżamina l-problemi speċifiċi fil-qasam tar-rekwiżiti kapitali f’aktar dettall, takkumpanja din il-proposta. L-objettiv ewlieni tal-provvedimenti proposti huwa li tiġi żgurata konformità akbar mar-regoli bankarji tal-UE billi tiżdied l-effikaċja u d-dissważività tar-reġimi nazzjonali ta’ sanzjonar. Dan jeħtieġ il-kisba tal-objettivi operazzjonali li ġejjin: - Ir-rinfurzar u l-approssimazzjoni tal-qafas legali dwar is-sanzjonijiet billi jkunu żgurati - Sanzjonijiet amministrattivi xierqa għall-vjolazzjonijiet prinċipali tad-DRK - Ambitu personali xieraq ta’ sanzjonijiet amministrattivi - Pubblikazzjoni tas-sanzjonijiet - Ir-rinfurzar u l-approssimazzjoni tal-mekkaniżmi li jiffaċilitaw id-detezzjoni ta’ vjolazzjonijiet billi jiġu żgurati - Mekkaniżmi effikaċi li jinkoraġġixxu r-rapportar ta’ kondotta ħażina Governanza korporattiva L-għan kumplessiv ta’ din l-inizjattiva huwa li tiżgura li tissaħħaħ l-effikaċja tal-governanza tar-riskju fl-istituzzjonijiet ta’ kreditu u tad-ditti tal-investiment Ewropej. Il-provvedimenti maħsuba għandhom jgħinu sabiex jiġi evitat it-teħid ta’ riskju eċċessiv minn istituzzjonijiet ta’ kreditu individwali u finalment l-akkumu ta’ riskju eċċessiv fis-sistema finanzjarja. Sabiex jikseb dan il-għan, din l-inizjattiva tiffoka fuq l-objettivi operazzjonali li ġejjin: - iż-żieda tal-effikaċja tas-sorveljanza tar-riskju mill-Bordijiet; - it-titjib tal-istatus tal-uffiċċju tal-immaniġjar tar-riskji; u - l-iżgurar ta’ monitoraġġ effikaċi minn superviżuri tal-governanza tar-riskju. Sabiex tikseb dawn l-objettivi, il-Kummissjoni għażlet li ttejjeb il-qafas legali eżistenti. Ir-rekwiżiti rigward il-kompożizzjoni u l-għażla tal-membri tal-Bordijiet għandhom jiżguraw imġiba aktar xierqa, kompetenzi, aktar impenn f'ħin u aktar responsabilità. Bordijiet informati tajjeb u kompetenti u uffiċċju b'saħħtu ta' mmaniġjar tar-riskju għandhom iżidu l-kapaċità tal-istituzzjonijiet ta’ kreditu li jidentifikaw riskji emerġenti biex b’hekk inaqqsu t-teħid ta’ riskju eċċessiv. Ir-rekwiżiti tad-divulgazzjoni għandhom joħolqu aktar trasparenza, li twassal għal suq aktar informat u aktar dixxiplina fis-suq. Il-ftuħ tal-Bord għal kandidati aktar diversi jista' jagħti l-opportunità li jsiru membri tal-Bord, lil dawk li s’issa qatt ma dehru fis-swali tal-Bord. Dan ikabbar il-pula ta’ kandidati adatti għas-sħubija fil-Bord u jtejjeb il-kompetenza esperta. Għaldaqstant, kwalunkwe impatt negattiv possibbli tal-proposta fuq il-pula ta’ kandidati adatti ma għandux ikun sinifikanti. Rekwiżiti aktar stretti fil-livell Ewropew jista' jkollhom impatt negattiv fuq il-kompetittività ta’ istituzzjonijiet ta’ kreditu Ewropej fil-livell internazzjonali. Madankollu, it-tnaqqis possibbli fil-kompetittività minħabba rekwiżiti aktar stretti għandu jiġi mmitigat permezz ta’ impatt pożittiv fuq l-investituri, id-depożitanti u partijiet interessati oħrajn. Il-governanza tar-riskju mtejba tikkontribwixxi għar-reżiljenza tas-settur bankarju. Il-proposta ma għandhiex tiswa konsiderevolment għall-istituzzjonijiet ta’ kreditu u lanqas ma jkollha impatt sinifikanti fuq l-attivitajiet tal-għoti ta’ self. Sovradipendenza fuq il-klassifikazzjonijiet esterni Parti ġenerali dwar is-sovradipendenza li tkopri l-elementi proposti sejra tkun inkluża fil-Valutazzjoni tal-impatt li jmiss fuq l-inizjattiva l-ġdida dwar l-aġenziji ta’ klassifikazzjoni tal-kreditu (mistennija għall-bidu ta’ Lulju 2011). Bafers kapitali Billi l-Bafers Kapitali huma parti mill-ftehim ta’ Basel, il-valutazzjoni tal-impatt tagħhom saret flimkien mal-provvedimenti l-oħra u ddettaljata fir-Regolament li jakkumpanja din id-Direttiva. IMPLIKAZZJONIJIET BAġITARJI Il-proposta ma għandhiex implikazzjonijiet fuq il-baġit tal-UE. Elementi legali tal-proposta Bażi ġuridika Il-bażi legali għal din il-proposta hija l-Artikolu 53(1) tat-TFUE. Id-Direttivi 2006/48/KE u 2006/49/KE, li ser ikunu ssostitwiti minn din id-Direttiva u r-regolament propost [inserted by OP], jikkostitwixxu strument essenzjali għall-kisba tas-Suq Intern mill-aspett kemm tal-libertà tal-istabiliment kif ukoll tal-libertà li jiġu pprovduti servizzi finanzjarji, fil-qasam tal-istituzzjonijiet ta’ kreditu u tad-ditti tal-investiment. Din il-proposta tissostitwixxi d-Direttivi 2006/48/KE u 2006/49/KE fir-rigward tal-koordinazzjoni tad-dispożizzjonijiet nazzjonali li jirregolaw l-awtorizzazzjoni għan-negozju, l-akkwiżizzjoni tal-parteċipazzjonijiet azzjonarji kwalifikanti, l-eżerċizzju tal-libertà tal-istabiliment u l-libertà li jiġu pprovduti servizzi, is-setgħat tal-awtoritajiet superviżorji tal-Istati Membri domiċiljari u ospitanti f'dan ir-rigward, u d-dispożizzjonijiet li jirregolaw il-kapital inizzjali u r-rieżami superviżorju tal-istituzzjonijiet ta' kreditu u d-ditti tal-investiment. L-objettiv prinċipali u s-suġġett ta’ din il-proposta huwa li jiġu kkoordinati d-dispożizzjonijiet nazzjonali dwar l-aċċess għall-attività tal-istituzzjonijiet ta’ kreditu u d-ditti tal-investiment, il-modalitajiet tal-governanza tagħhom, u l-qafas superviżorju tagħhom. Il-proposta hija għalhekk ibbażata fuq l-Artikolu 53(1) tat-TFUE. Din il-proposta hija komplimentari għar-regolament propost [inserted by OP], li jistabilixxi rekwiżiti prudenzjali direttament applikabbli għall-istituzzjonijiet ta’ kreditu u ditti tal-investiment, billi tali rekwiżiti huma marbuta mill-qrib mall-funzjonament tas-swieq finanzjarji fir-rigward ta’ għadd ta’ assi miżmuma mill-istituzzjonijiet ta’ kreditu u d-ditti tal-investiment u hija bbażata fuq l-Artikolu 114 tat-TFUE. Is-sussidjarjetà F’konformità mal-prinċipji tas-sussidjarjetà u tal-proporzjonalità stabiliti fl-Artikolu 5 tat-TFUE, l-objettivi tal-azzjoni proposta ma jistgħux jinkisbu suffiċjentement mill-Istati Membri u għalhekk jistgħu jintlaħqu aħjar mill-UE. Id-dispożizzjonijiet tagħha ma jmorrux lil hinn minn dak li huwa meħtieġ sabiex jinkisbu l-l-objettivi fil-mira. Azzjoni mill-UE biss tista’ tiżgura li l-istituzzjonijiet ta’ kreditu u d-ditti tal-investiment li joperaw f’aktar minn Stat Membru wieħed tal-UE ikunu soġġetti għall-istess rekwiżiti biex b’hekk ikunu żgurati kundizzjonijiet ugwali, titnaqqas il-kumplessità tar-regoli, jiġu evitati kostijiet ta’ konformità mhux ġustifikati għall-attivitajiet transfruntieri, tiġi promossa aktar integrazzjoni fis-suq tal-UE u jingħata kontribut għat-tneħħija ta’ opportunitajiet ta’ arbitraġġ regolatorju. L-azzjoni tal-UE tiżgura wkoll livell għoli ta’ stabilità finanzjarja fl-UE. Konformità mal-Artikoli 290 u 291 tat-TFUE Fit-23 ta’ Settembru 2009, il-Kummissjoni adottat proposti għal Regolamenti li jistabilixxu l-ABE, AEAPX u l-AETS[13]. F'dan ir-rigward il-Kummissjoni tixtieq tfakkar fid-Dikjarazzjonijiet marbuta mal-Artikoli 290 u 291 tat-TFUE li kienet għamlet waqt l-adozzjoni tar-Regolamenti li jistabilixxu l-Awtoritajiet Superviżorji Ewropej skont liema: "Fir-rigward tal-proċess għall-adozzjoni ta' standards regolatorji, il-Kummissjoni tenfasizza n-natura unika tas-settur tas-servizzi finanzjarji, li jkompli mal-istruttura Lamfalussy u li kien speċifikament rikonoxxut fid-Dikjarazzjoni 39 għat-TFUE. Madankollu, il-Kummissjoni għandha dubji serji jekk ir-restrizzjonijiet fuq ir-rwol tagħha meta tadotta atti delegati u provvedimenti ta' implimentazzjoni humiex skont l-Artikoli 290 u 291 TFUE." SPJEGAZZJONI DETTALJATA Interazzjoni u konsistenza bejn l-elementi tal-pakkett Din id-Direttiva tifforma pakkett mar-Regolament propost [inserted by OP]. Dan il-pakkett jissostitwixxi d-Direttivi 2006/48/KE u 2006/49/KE. Dan ifisser li kemm id-Direttiva kif ukoll ir-Regolament jittrattaw individwalment kemm l-istituzzjonijiet ta’ kreditu kif ukoll id-ditti tal-investiment. Fil-preżent, dawn tal-aħħar huma sempliċiment ‘annessi’ għad-Direttiva 2006/48/KE bid-Direttiva 2006/49/KE. Parti kbira minnha fiha biss sempliċement referenzi għad-Direttiva 2006/48/KE. Permezz tat-tgħaqqid tad-dispożizzjonijiet applikabbli għaż-żewġ negozji fil-pakkett, id-dispożizzjonijiet li jirregolawhom jistgħu jinqraw b’mod aktar ċar. Barra minn hekk, l-annessi estensivi taż-żewġ Direttivi jkunu integrati fit-termini leġiżlattivi, u permezz ta’ dan l-applikazzjoni tagħhom issir aktar sempliċi. Regolamenti prudenzjali applikabbli direttament għall-banek u d-ditti tal-investiment huma stabiliti fil-proposta għal Regolament. Fil-proposta għal Direttiva baqa' dispożizzjonijiet li jirrigwardaw l-awtorizzazzjoni tal-istituzzjonijiet ta’ kreditu u l-eżerċizzju tal-libertà tal-istabiliment u l-moviment liberu tas-servizzi. Dan ma jkunx jirrigwarda lid-ditti tal-investiment, minħabba li d-drittijiet u l-obbligi korrispondenti huma rregolati mid-Direttiva 2004/39/KE ('MiFiD'). Il-prinċipji ġenerali tas-superviżjoni tal-istituzzjonijiet ta’ kreditu u tad-ditti tal-investiment, li huma indirizzati lill-Istati Membri u lill-awtoritajiet kompetenti tagħhom, sejrin jibqgħu ukoll fid-Direttiva. Dan jinkludi b’mod partikolari l-iskambju ta’ informazzjoni, it-tqassim tal-kompiti bejn is-superviżuri tal-pajjiż domiċiljari u dawk ospitanti u l-eżerċizzju tas-setgħat ta’ sanzjonar (li jiġi introdott għall-ewwel darba). Id-Direttiva xorta tkun tinkludi d-dispożizzjonijiet li jirregolaw ir-rieżami superviżjorju tal-istituzzjonijiet ta’ kreditu u d-ditti tal-investiment mill-awtoritajiet kompetenti tal-Istati Membri. Dawn id-dispożizzjonijiet jissupplimentaw ir-rekwiżiti prudenzjali ġenerali stabiliti fir-Regolament għall-istituzzjonijiet ta’ kreditu u d-ditti tal-investiment permezz ta’ arranġamenti individwali li jiġu deċiżi mill-awtoritajiet kompetenti bħala riżultat tar-rieżami superviżorju kontinwu tagħhom ta’ kull istituzzjoni ta’ kreditu u ta’ kull ditta tal-investiment individwali. Il-firxa ta’ arranġamenti superviżorji bħal dawn ikunu stabiliti fid-Direttiva minħabba li l-awtoritajiet kompetenti għandhom ikunu jistgħu jeżerċitaw il-ġudizzju tagħhom rigward liema arranġamenti għandhom ikunu imposti. Dan jinkludi l-proċessi interni fi ħdan istituzzjoni ta’ kreditu jew ditta tal-investiment li partikolarment jirrigwardaw ir-rekwiżiti tal-immaniġjar tar-riskji u tal-governanza korporattiva li qegħdin ikunu introdotti għall-ewwel darba. Sanzjonijiet L-Istati Membri għandhom jiddisponu li sanzjonijiet u provvedimenti amministrattivi xierqa jkunu jistgħu jiġu applikati għall-vjolazzjonijiet tal-leġiżlazzjoni bankarja. Għal dan il-għan, id-Direttiva tkun teħtieġ li jikkonformaw ma’ dawn ir-regoli minimi li ġejjin. L-ewwel, is-sanzjonijiet u provvedimenti amministrattivi għandhom ikunu applikabbli għall-persuni fiżiċi jew ġuridiċi għall-istituzzjonijiet ta’ kreditu u għal individwi responsabbli għal xi ksur. Dan jinkludi istituzzjonijiet ta’ kreditu, ditti tal-investiment u individwi, fejn xieraq. It-tieni, f’każ ta’ vjolazzjoni ta’ dispożizzjonijiet ewlenin ta’ din id-Direttiva u tar-Regolament, ġabra minima ta’ sanzjonijiet u provvedimenti amministrattivi għandha tkun disponibbli għall-awtoritajiet kompetenti. Din tinkludi l-irtirar tal-awtorizzazzjoni, ordnijiet ta’ waqfien u ebda tkomplija, dikjarazzjoni pubblika, it-tkeċċija tal-maniġment u sanzjonijiet pekunarji amministrattivi. It-tielet, il-livell massimu ta’ sanzjonijiet pekunarji amministrattivi stabiliti fil-leġiżlazzjoni nazzjonali għandu jkun ogħla mill-benefiċċji miksuba mill-vjolazzjoni jekk dawn ikunu jistgħu jiġu stabiliti u, fi kwalunkwe każ, ma għandux ikun aktar baxx mil-livell ipprovdut mid-Direttiva (10 % tal-fatturat totali annwali tal-istituzzjoni konċernata, 5 miljun euro jew 10 % tal-introjtu annwali ta’ kwalunkwe individwu fil-każ ta’ persuna fiżika). Ir-raba’, il-kriterji kkunsidrati mill-awtoritajiet kompetenti meta jiddeterminaw it-tip u l-livell tas-sanzjoni li għandha tkun applikata f’każ partikolari għandhom jinkludu mill-inqas il-kriterji stipulat fid-Direttiva (eż. benefiċċji miksuba mill-vjolazzjoni jew telf ikkawżat lil partijiet terzi, il-kooperazzjoni tal-persuna responsabbli, eċċ). Il-ħames, sanzjonijiet u provvedimenti applikati għandhom jiġu ppubblikati, kif dispost għal dan f'din id-Direttiva. Finalment, għandu jiġi stabilit mekkaniżmu xieraq li jinkoraġġixxi r-rapportar ta’ vjolazzjonijiet f'istituzzjonijiet ta’ kreditu u ditti tal-investiment. Din il-proposta ma tkoprix is-sanzjonijiet kriminali. Governanza korporattiva Il-korp maniġerjali ta’ istituzzjoni ta’ kreditu jew ditta tal-investiment fis-sħuħija tiegħu għandu f’kull ħin jikkommetti ħin suffiċjenti u jkollu għarfien, ħiliet u esperjenza adegwati sabiex ikun kapaċi jifhem in-negozju tal-istituzzjoni ta’ kreditu u l-iskoperturi ewlenin tagħha għar-riskju. Il-membri kollha tal-korp maniġerjali għandu jkollhom reputazzjoni tajba biżżejjed u kwalitajiet individwali u indipendenza tal-ħsieb li jippermettulhom jikkontestaw u jissorveljaw b’mod kostruttiv id-deċiżjonijiet tal-maniġment. Sabiex ikun evitat raġunar gregarju u tkun iffaċilitata l-kontestazzjoni kritika, il-bordijiet maniġerjali tal-istituzzjonijiet ta’ kreditu għandhom ikunu varjati biżżejjed f’dak li jirrigwarda l-etajiet, il-ġeneru, l-oriġini ġeografika, l-isfond edukattiv u professjonali sabiex joffru varjetà ta’ fehmiet u esperjenzi. Il-bilanċ bejn il-ġeneri huwa partikolarment importanti sabiex tkun żgurata rappreżentanza adegwata tar-realtà demografika. Sabiex ikun hemm sorveljanza u kontroll effikaċi tar-riskju, il-korp maniġerjali għandu jkun responsabbli u jwieġeb għall-istrateġija tar-riskju kumplessiva tal-istituzzjoni ta’ kreditu jew tad-ditta tal-investiment u għall-adegwatezza tas-sistemi tal-immaniġjar tar-riskju, filwaqt li jitqies il-profil tar-riskju tal-istituzzjoni ta’ kreditu. Minħabba l-importanza ta' mmaniġjar tajjeb tar-riskju fl-istituzzjonijiet ta’ kreditu, il-korp maniġerjali fil-funzjoni superviżorja tiegħu għandu jwaqqaf kumitat separat tar-riskji sabiex jindirizza b’mod speċifiku l-kwistjonijiet tar-riskji u jfassal deċiżjonijiet għall-korp maniġerjali dwar kwistjonijiet ta’ riskju. Il-kumitat tar-riskji għandu jgħin lill-korp maniġerjali fir-rwol tiegħu tas-sorveljanza tar-riskju iżda l-korp maniġerjali għandu jibqa’ finalment responsabbli għall-istrateġija tar-riskji. Sabiex jipprovdu stampa sħiħa tar-riskju lill-amministrazzjoni superjuri u lill-korp maniġerjali, l-istituzzjonijiet ta’ kreditu u d-ditti tal-investiment għandu jkollhom uffiċċju tal-immaniġjar tar-riskji indipendenti li għandu jkun kapaċi jifforma stampa effikaċi u olistika tal-firxa sħiħa ta’ riskji f’istituzzjoni ta’ kreditu. L-uffiċċju tal-immaniġjar tar-riskji għandu jkollu biżżejjed statura u awtorità sabiex jinfluwenza d-deċiżjonijiet strateġiċi dwar l-immaniġjar tar-riskji u jkollu aċċess dirett għall-korp maniġerjali. Sovradipendenza fuq il-klassifikazzjonijiet esterni L-istituzzjonijiet ta’ kreditu u d-ditti tal-investiment huma meħtieġa li huma stess ikollhom fis-seħħ kriterji tajba għall-għoti tal-kreditu u proċessi ta’ deċiżjonijiet dwar il-kreditu. Dan japplika irrispettivament minn jekk l-istituzzjonijiet jagħtux selfiet lill-klijenti jew jekk iġarrbux skoperturi ta’ titolizzazzjonijiet. Il-klassifikazzjonijiet tal-kreditu esterni jistgħu jintużaw bħala fattur wieħed fost oħrajn f’dan il-proċess iżda m’għandhomx jipprevalu. B’mod partikolari, il-metodoloġiji interni ma għandhomx jistrieħu unikament jew mekkanikalment fuq il-klassifikazzjonijiet esterni. Għall-finijiet speċifiċi tal-kalkolu tar-rekwiżiti kapitali bankarji regolatorji, il-valutazzjonijiet tal-aġenziji tal-klassifikazzjoni huma, f’ċerti każijiet, applikati bħala bażi għad-differenzjazzjoni tar-rekwiżiti kapitali skont ir-riskji u mhux sabiex jiddeterminaw l-kwantum minimu rekwiżit tal-kapital innifsu. Il-qafas tad-DRK fis-sħuħija tiegħu jipprovdi lill-banek b’inċentiv sabiex jużaw klassifikazzjonijiet tal-kreditu interni minflok esterni anki għal finijiet tal-kalkolu tar-rekwiżiti kapitali regolatorji. Id-dispożizzjoni proposta tkun teħtieġ lill-istituzzjonijiet ta’ kreditu u lid-ditti tal-investiment bi skoperturi għar-riskju tal-kreditu materjali jew għadd sinifikanti ta’ kontropartijiet li jiżviluppaw u jużaw mudelli interni minflok l-approċċ standardizzat li jiddependi fuq klassifikazzjonijiet esterni. Barra minn hekk, huwa propost li l-ABE tiddivulga pubblikament, fuq bażi annwali, l-informazzjoni dwar il-passi meħuda mill-istituzzjonijiet u mill-awtoritajiet superviżjori sabiex inaqqsu s-sovradipendenza fuq klassifikazzjonijiet esterni u r-rapporti fuq il-grad ta’ konverġenza superviżorja f’dan ir-rigward. Bafers kapitali Abbażi ta’ Basel III, din il-proposta tintroduċi żewġ bafers kapitali b'żieda mar-rekwiżiti: Bafer Kapitali ta’ Konservazzjoni u Bafer Kapitali Kontroċikliku. Il-Bafer Kapitali ta’ Konservazzjoni jammonta għal 2,5 % tal-assi peżati għar-riskju, applikabbli f'kull waqt u jrid jinqeda b'kapital tal-ogħla kwalità. Huwa mmirat biex jiżgura l-kapaċità tal-istituzzjonijiet biex jassorbu t-telf f'perjodi ta’ stress li jistgħu jtulu fuq għadd ta' snin. L-istituzzjonijiet ikunu mistennija jibnu tali kapital fi żminijiet ekonomiċi tajbin. Dawk l-istituzzjonijiet ta' kreditu li jaqgħu qatigħ taħt il-mira tal-bafer jaffaċċaw kostrezzjonijiet fuq id-distribuzzjonijiet diskrezzjonarji tal-qliegħ sakemm tintlaħaq il-mira. Il-Bafer Kapitali Kontroċikliku huwa maħsub li jilħaq l-għan makroprudenzjali usa' tal-protezzjoni tas-settur bankarju u l-ekonomija reali mir-riskji mifruxa fis-sistema li joriġinaw mill-evoluzzjoni "tkabbir-tiċkin estrem" (boom-bust) fit-tkabbir aggregat tal-kreditu u b'mod aktar ġenerali minn kwalunkwe varjabbli strutturali ieħor u mill-iskopertura tas-settur bankarju għal kwalunkwe fattur tar-riskju relatat mar-riskji għall-istabilità finanzjarja. Dan ser ikun applikat bl-aġġustament tad-daqs tal-medda tal-bafer stabilita mill-bafer ta’ konservazzjoni sa 2,5 % addizzjonali. Il-Bafer Kapitali Kontroċikliku jiġi stipulat mill-awtoritajiet nazzjonali għall-selfiet ipprovduti lil persuni fiżiċi u ġuridiċi fl-Istati Membri tagħhom. Jista' jiġi stipulat bejn 0 % u 2,5 % tal-assi peżati għar-riskju u jrid jinqeda b'kapital tal-ogħla kwalità bl-istess mod. Fejn ikun ġustifikabbli, l-awtoritajiet jistgħu saħansitra jistipulaw bafer ogħla minn 2,5 %. Il-Bafer Kapitali Kontroċikliku ser ikun rekwiżit matul perjodi ta’ tkabbir eċċessiv fil-kreditu u jiġi rilaxxat fi tnaqqis fir-rittmu ekonomiku. Il-BERS jista' joħroġ rakkomandazzjonijiet għall-istipular tal-bafers mill-awtoritajiet nazzjonali u l-monitoraġġ tagħhom, inkluż waqtiet fejn il-bafer jeċċedi t-2,5 %. Sakemm il-Bafer Kapitali Kontroċikliku jiġi stipulat taħt it-2,5 %, l-Istati Membri għandhom jirrikonoxxu reċiprokament u japplikaw l-imposta kapitali lill-banek fl-Istat Membru tagħhom. Għal partjiiet tal-bafer li jeċċedu 2,5 %, l-awtoritajiet jistgħu jagħżlu jekk jaċċettawx il-ġudizzju tal-pari tagħhom u japplikawx ir-rata ogħla jew iħalluhiex 2,5 % għall-istituzzjonijiet awtorizzati fl-Istat Membru tagħhom. L-istituzzjonijiet ta’ kreditu u d-ditti tal-investiment li l-kapital tagħhom jaqa' taħt il-bafers ser ikunu soġġetti għal restrizzjonijiet dwar id-distribuzzjonijiet tal-profitti, pagamenti għal strumenti tal-Grad Addizzjonali 1 u l-għoti ta' rimunerazzjoni varjabbli u benefiċċji diskrezzjonarji ta' pensjoni. Barra minn hekk, dawn l-istituzzjonijiet ser ikollhom jissottomettu pjanijiet ta' konservazzjoni kapitali lill-awtoritajiet superviżorji biex jiżguraw li l-bafers jerġgħu jimtlew rapidament. 2011/0203 (COD) Proposta għal DIRETTIVA UE TAL-PARLAMENT EWROPEW U TAL-KUNSILL dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment u li temenda d-Direttiva 2002/87/KE tal-Parlament Ewropew u tal-Kunsill dwar is-superviżjoni supplementari ta' istituzzjonijiet ta' kreditu, impriżi ta' assigurazzjoni u ditti tal-investiment f'konglomerat finanzjarju (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1) tiegħu, Wara li kkunsidraw il-proposta tal-Kummissjoni Ewropea, Wara li ntbagħat l-abbozz tal-att leġiżlattiv lill-Parlament nazzjonali, Wara li kkunsidraw l-opinjoni tal-Bank Ċentrali Ewropew[14], Wara li kkunsidraw l-opinjoni tal-Kontrollur Ewropew għall-Protezzjoni tad-Dejta[15], Filwaqt li jaġixxu skont il-proċedura leġiżlattiva ordinarja, Billi: 1. Id-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 [16] dwar il-bidu u l-eżerċizzju tan-negozju tal-istituzzjonijiet ta’ kreditu u d-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006 [17] dwar l-adegwatezza tal-kapital ta’ kumpaniji tal-investiment u istituzzjonijiet ta’ kreditu ("istituzzjonijiet") ġew emendati b’mod sinifikanti diversi drabi. Bosta dispożizzjonijiet tad-Direttivi 2006/48/KE u 2006/49/KE huma applikabbli kemm għall-istituzzjonijiet ta’ kreditu kif ukoll għad-ditti tal-investiment. F'ġieħ iċ-ċarezza u sabiex tkun żgurata applikazzjoni koerenti ta’ dawn id-dispożizzjonijiet, ikun tajjeb li dawn id-dispożizzjonijiet jingħaqdu f'leġiżlazzjoni ġdida applikabbli kemm għall-istituzzjonijiet ta’ kreditu u d-ditti tal-investiment. Għal aċċessibilità akbar, id-dispożizzjonijiet tal-Annessi għal dawk id-Direttivi għandhom jiġu integrati fil-patti legali ta’ din il-leġiżlazzjoni l-ġdida. 2. Il-leġiżlazzjoni l-ġdida għandha tikkonsisti f'żewġ strumenti ġuridiċi differenti. Din id-Direttiva għandha tinkludi dispożizzjonijiet li jirregolaw l-awtorizzazzjoni għan-negozju, l-akkwiżizzjoni tal-parteċipazzjonijiet azzjonarji kwalifikanti, l-eżerċizzju tal-libertà tal-istabiliment u l-libertà li jiġu pprovduti servizzi, is-setgħat tal-awtoritajiet superviżorji tal-Istati Membri domiċiljari u ospitanti f'dan ir-rigward, u d-dispożizzjonijiet li jirregolaw il-kapital inizzjali u r-rieżami superviżorju tal-istituzzjonijiet ta' kreditu u d-ditti tal-investiment. L-objettiv prinċipali u s-suġġett ta’ din id-Direttiva huwa li jiġu kkoordinati d-dispożizzjonijiet nazzjonali dwar l-aċċess għall-attività tal-istituzzjonijiet ta’ kreditu u d-ditti tal-investiment, il-modalitajiet tal-governanza tagħhom, u l-qafas superviżorju tagħhom. Apparti dawn id-dispożizzjonijiet, id-Direttivi 2006/48/KE u 2006/49/KE fihom ukoll rekwiżiti prudenzjali għall-istituzzjonijiet ta’ kreditu u għad-ditti tal-investiment. Dawn ir-rekwiżiti għandu jkun hemm dispożizzjonijiet għalihom f'Regolament li jistabilixxi rekwiżiti prudenzjali uniformi u direttament applikabbli għall-istituzzjonijiet ta’ kreditu u ditti tal-investiment, billi tali rekwiżiti huma marbuta mill-qrib mal-funzjonament tas-swieq finanzjarji fir-rigward ta’ għadd ta’ assi miżmuma mill-istituzzjonijiet ta’ kreditu u d-ditti tal-investiment. Din id-Direttiva għaldaqstant għandha tinqara flimkien ma’ dak ir-Regolament. Iż-żewġ strumenti legali flimkien għandhom jiffurmaw il-qafas ġuridiku li jirregola l-attivitajiet bankarji u r-regoli prudenzjali għall-istituzzjonijiet ta’ kreditu u d-ditti tal-investiment. 3. Ir-rekwiżiti prudenzjali ġenerali stabiliti fir-Regolament [inserted by OP] huma ssupplimentati minn arranġamenti individwali li jkunu deċiżi mill-awtoritajiet kompetenti bħala riżultat tar-rieżami superviżorju kontinwu tagħhom ta’ kull istituzzjoni ta’ kreditu u kull ditta tal-investiment individwali. Il-firxa ta’ dawn l-arranġamenti superviżorji għandha tkun stabilita f’din id-Direttiva u l-awtoritajiet kompetenti għandhom ikunu kapaċi jeżerċitaw il-ġudizzju tagħhom rigward liema arranġamenti għandhom ikunu imposti. Rigward l-arranġamenti individwali li jirrigwardaw il-likwidità, l-awtoritajiet kompetenti għandhom jikkunsidraw il-prinċipji stabiliti fil-linji gwida dwar il-likwidità ppubblikati mill-Kumitat tas-Superviżuri Bankarji Ewropej[18]. 4. Id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji[19] tippermetti lid-ditti tal-investiment awtorizzati mill-awtoritajiet kompetenti tal-Istat Membru nazzjonali tagħhom u ssupervizzati mill-istess awtoritajiet li jistabilixxu fergħat u jipprovdu servizzi bla ħlas fi Stati Membri oħrajn. Dik id-Direttiva għalhekk tiddisponi l-koordinazzjoni tar-regoli li jirregolaw l-awtorizzazzjoni u l-eżerċizzju tan-negozju tad-ditti tal-investiment. Din ma tistabilixxix, madankollu, l-ammonti tal-kapital inizjali ta’ impriżi bħal dawn jew qafas komuni għall-monitoraġġ tar-riskji mġarrba minnhom, li għandu jkun dispost għalihom f'din id-Direttiva. 5. Din id-Direttiva għandha tikkostitwixxi l-istrument essenzjali għall-ilħiq tas-suq intern mill-aspett kemm tal-libertà tal-istabiliment kif ukoll tal-libertà li jiġu pprovduti servizzi finanzjarji, fil-qasam tal-istituzzjonijiet ta’ kreditu. 6. L-operazzjoni bla intoppi tas-suq intern teħtieġ mhux biss regoli legali iżda wkoll kooperazzjoni mill-qrib u regolari u konverġenza sinifikatement aħjar ta’ prattiki regolatorji u superviżorji bejn l-awtoritajiet kompetenti tal-Istati Membri. 7. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabilixxi Awtorità Superviżorja Ewropea (Awtorità Bankarja Ewropea)[20], stabilixxa l-ABE. Din id-Direttiva għandha tikkunsidra r-rwol u l-funzjoni tal-ABE stipulati f'dak ir-Regolament u l-proċeduri li għandhom jiġu segwiti meta jiġu kkonferiti kompiti lill-ABE. 8. Il-provvedimenti li jikkoordinaw is-superviżjoni tal-istituzzjonijiet ta’ kreditu, kemm sabiex jipproteġu t-tfaddil kif ukoll sabiex joħolqu kundizzjonijiet ugwali ta’ kompetizzjoni bejn dawk l-istituzzjonijiet, għandhom japplikaw għalihom kollha. Madankollu għandha tingħata attenzjoni xierqa lid-differenzi oġġettivi fl-istatuti tagħhom u l-għanijiet proprji tagħhom kif stabiliti mil-liġijiet nazzjonali. 9. L-ambitu tal-provvedimenti għalhekk għandu jkun kemm jista’ jkun wiesa’, u jkopri l-istituzzjonijiet kollha li n-negozju tagħhom huwa li jirċievu fondi ripagabbli mill-pubbliku, kemm jekk fil-forma ta’ depożiti jew f’forom oħrajn bħall-ħruġ kontinwu ta’ bonds u titoli oħrajn komparabbli u li jagħtu krediti f'isimhom stess. Għandhom jiġu disposti eċċezzjonijiet fil-każ ta’ ċerti istituzzjonijiet ta’ kreditu li għalihom ma tapplikax din id-Direttiva. Id-dispożizzjonijiet ta’ din id-Direttiva ma għandhomx jaffettwaw l-applikazzjoni tal-liġijiet nazzjonali li jiddisponu għal awtorizzazzjonijiet supplimentari speċjali li jippermettu lill-istituzzjonijiet ta’ kreditu li jwettqu attivitajiet speċifiċi jew li jidħlu għal tipi ta’ operazzjonijiet speċifiċi. 10. Huwa xieraq li ssir l-armonizzazzjoni li tkun neċessarja u suffiċjenti biex jiġi żgurat ir-rikonoxximent reċiproku ta’ awtorizzazzjoni u ta’ sistemi ta' superviżjoni prudenzjali, biex b’hekk ikun possibbli l-għoti ta’ liċenzja waħdanija rikonoxxuta fl-Unjoni kollha u l-applikazzjoni tal-prinċipju ta' superviżjoni prudenzjali tal-Istat Membru domiċiljari. 11. Il-prinċipji ta’ rikonoxximent reċiproku u s-superviżjoni mill-Istat Membru domiċiljari jeħtieġu li l-awtoritajiet kompetenti tal-Istati Membri ma għandhomx jagħtu jew għandhom jirtiraw l-awtorizzazzjoni meta fatturi bħall-kontenut tal-programmi tal-attivitajiet, it-tqassim ġeografiku tal-attivitajiet jew l-attivitajiet li jsiru effettivament jindikaw b’mod ċar li istituzzjoni ta’ kreditu tkun għażlet is-sistema ġuridika ta’ Stat Membru bl-għan li tevita standards aktar stretti fis-seħħ fi Stat Membru ieħor fejn twettaq jew għandha l-intenzjoni li twettaq il-parti l-kbira tal-attivitajiet tagħha. Fejn ma jkunx hemm indikazzjoni ċara ta’ dan, iżda l-parti l-kbira tal-assi totali tal-entitajiet fi grupp bankarju jkunu jinsabu fi Stat Membru ieħor, li l-awtoritajiet kompetenti tiegħu jkunu responsabbli li jeżerċitaw superviżjoni fuq bażi konsolidata, ir-responsabilità għall-eżerċizzju tas-superviżjoni fuq bażi konsolidata għandha tinbidel biss bi ftehim ma’ dawk l-awtoritajiet kompetenti. 12. L-awtoritajiet kompetenti ma għandhomx jawtorizzaw jew ikomplu jawtorizzaw istituzzjoni ta’ kreditu meta x'aktarx ikunu ma jitħallewx jeżerċitaw b’mod effikaċi l-funzjonijiet superviżorji tagħhom minħabba r-rabtiet mill-qrib bejn dik l-istituzzjoni u persuni oħrajn fiżiċi jew ġuridiċi. L-istituzzjonijiet ta’ kreditu diġà awtorizzati għandhom ukoll jissodisfaw lill-awtoritajiet kompetenti fir-rigward ta’ dawk ir-rabtiet mill-qrib. 13. Ir-referenza għall-eżerċizzju effettiv tal-funzjonijiet superviżorji tal-awtoritajiet superviżorji tkopri s-superviżjoni fuq bażi konsolidata li għandha titwettaq fuq istituzzjoni ta’ kreditu jew ditta tal-investiment fejn hemm dispożizzjoni għal dan fid-dritt tal-UE. F’każijiet bħal dawn, l-awtoritajiet li tkun saritilhom talba għall-awtorizzazzjoni għandhom ikunu jistgħu jidentifikaw l-awtoritajiet kompetenti sabiex jeżerċitaw is-superviżjoni fuq bażi konsolidata fuq dik l-istituzzjoni ta’ kreditu jew ditti tal-investiment. 14. L-istituzzjonijiet ta’ kreditu awtorizzati fl-Istati Membri domiċiljari tagħhom għandhom jitħallew ikomplu, fl-Unjoni kollha, kwalunkwe jew kull attività elenkata fl-Anness I għal din id-Direttiva billi jistabilixxu fergħat jew billi jipprovdu xi servizzi. 15. Huwa xieraq li r-rikonoxximent reċiproku jiġi estiż għall-attivitajiet elenkati fl-Anness I għal din id-Direttiva meta jitwettqu minn istituzzjonijiet finanzjarji li jkunu sussidjarji ta’ istituzzjonijiet ta’ kreditu, sakemm dawn is-sussidjarji jkunu koperti mis-superviżjoni konsolidata tal-impriżi ewlenin tagħhom u jissodisfaw ċerti kundizzjonijiet stretti. 16. L-Istat Membru ospitanti għandu jkun jista’, b’konnessjoni mal-eżerċizzju tad-dritt tal-istabiliment u l-libertà li jiġu pprovduti s-servizzi, jirrikjedi konformità ma’ dispożizzjonijiet speċifiċi tal-liġijiet jew regolamenti nazzjonali tiegħu stess min-naħa tal-istituzzjonijiet mhux awtorizzati bħala istituzzjonijiet ta’ kreditu fl-Istati Membri domiċiljari tagħhom u fir-rigward ta’ attivitajiet mhux elenkati fl-Anness I għal din id-Direttiva sakemm, minn naħa, dawn id-dispożizzjonijiet ma jkunux diġà koperti minn Regolament [inserted by OP], ikunu kompatibbli mal-liġi tal-Unjoni u jkunu maħsuba sabiex jipproteġu l-ġid komuni u, min-naħa l-oħra, dawn l-istituzzjonijiet jew dawn l-attivitajiet ma jkunux soġġetti għal regoli ekwivalenti taħt din il-leġiżlazzjoni jew regolamenti tal-Istati Membri domiċiljari tagħhom. 17. Lil hinn mir-Regolament [inserted by OP] li jistabilixxi regoli prudenzjali direttament applikabbli għall-istituzzjonijiet ta’ kreditu u d-ditti tal-investiment, l-Istati Membri għanhom jiżguraw li ma hemmx ostakli għat-tkomplija ta’ attivitajiet li jingħataw rikonoxximent reċiproku bl-istess mod bħal fl-Istat Membru domiċiljari, sakemm dan tal-aħħar ma jikkunfliġġix mad-dispożizzjonijiet ġuridiċi li jħarsu l-ġid komuni fl-Istat Membru domiċiljari. 18. Ir-regoli li jirregolaw il-fergħat tal-istituzzjonijiet ta’ kreditu li jkollhom l-uffiċċju prinċipali barra l-Unjoni misshom ikunu analogi fl-Istati Membri kollha. Huwa importanti li jkun dispost li dawn ir-regoli ma jkunux aktar favorevoli minn dawk għal fergħat ta’ istituzzjonijiet ta’ kreditu minn Stat Membru ieħor. L-Unjoni għandha tkun f'qagħda li tista' tikkonkludi ftehimiet ma’ pajjiżi terzi, li jkunu jiddisponu għall-applikazzjoni ta’ regoli li jagħtu lil fergħat bħal dawn l-istess trattament fit-territorju kollu tagħha. Il-fergħat ta’ istituzzjonijiet ta’ kreditu awtorizzati f’pajjiżi terzi ma jmisshomx igawdu l-libertà li jipprovdu s-servizzi jew il-libertà tal-istabiliment fi Stati Membri oħrajn għajr dawk li huma stabiliti fihom. 19. Imissu jintlaħaq ftehim, bejn l-Unjoni u pajjiżi terzi bl-għan li tkun tista’ tiġi eżerċitata b’mod prattiku superviżjoni konsolidata fuq l-akbar żona ġeografika possibbli. 20. Ir-responsabilità tas-superviżjoni tas-saħħa finanzjarja ta’ istituzzjoni ta’ kreditu, u b’mod partikolari s-solvenza tagħha, għandha tkun tal-Istat Membru domiċiljari tagħha. Is-superviżjoni tar-riskju tas-suq għandha tkun is-suġġett ta’ kooperazzjoni mill-qrib bejn l-awtoritajiet kompetenti tal-Istati Membri domiċiljari u dawk ospitanti. 21. L-awtoritajiet tal-Istat Membru ospitanti għandhom jiksbu tagħrif dwar attivitajiet li jkunu qegħdin isiru fit-territorju tagħhom. L-awtoritajiet tal-Istat Membru domiċiljari għandhom jieħdu provvedimenti superviżorji diment li l-awtoritajiet ospitanti ma jiħdux provvedimenti prekawzjonarji ta’ emerġenza. 22. L-operat bla intoppi tas-suq bankarju intern jeħtieġ mhux biss regoli ġuridiċi iżda wkoll kooperazzjoni mill-qrib u regolari u konverġenza konsiderevolment akbar ta’ prattiki regolatorji u superviżorji bejn l-awtoritajiet kompetenti tal-Istati Membri. Għal dan il-għan, għandhom jiġu kkunsidrati l-problemi li jirrigwardaw istituzzjonijiet ta’ kreditu individwali u għandu jkun hemm skambju reċiproku ta’ informazzjoni permezz tal-ABE. Dik il-proċedura ta’ informazzjoni reċiproka ma għandha fl-ebda każ tieħu post il-kooperazzjoni bilaterali. L-awtoritajiet kompetenti tal-Istati Membri ospitanti għandhom dejjem ikunu jistgħu, f’emerġenza, fuq inizjattiva tagħhom stess jew skont dik tal-awtoritajiet kompetenti tal-Istat Membru domiċiljari, jivverifikaw li l-attivitajiet ta’ istituzzjoni ta’ kreditu stabilita fit-territorji tagħhom jikkonformaw mal-liġijiet relevanti u mal-prinċipji ta’ proċeduri amministrattivi u kontabilitistiċi tajba u kontroll intern adegwat. 23. Huwa xieraq li jkun permess l-iskambju tal-informazzjoni bejn l-awtoritajiet kompetenti u l-awtoritajiet jew il-korpi li, minħabba l-funzjoni tagħhom, jgħinu sabiex tissaħħaħ l-istabilità tas-sistema finanzjarja. Sabiex tinżamm in-natura kunfidenzjali tal-informazzjoni mgħoddija, il-lista tad-destinatarji għandha tinżamm ristretta. 24. Ċerta mġiba, bħall-frodi jew reati ta’ abbuż minn informazzjoni privileġġata, aktarx li taffettwa l-istabilità, inkluża l-integrità, tas-sistema finanzjarja. Jeħtieġ li jiġu speċifikati l-kundizzjonijiet li taħthom ikun awtorizzat l-iskambju tal-informazzjoni f’dawn il-każijiet. 25. Meta jkun stipulat li l-informazzjoni tista’ tkun divulgata biss bil-kunsens espress tal-awtoritajiet kompetenti, dawn għandhom ikunu jistgħu, fejn xieraq, jistipulaw li l-kunsens tagħhom ikun soġġett għal konformità ma’ kundizzjonijiet stretti. 26. Għandu jkun awtorizzat ukoll l-iskambju ta’ informazzjoni bejn l-awtoritajiet kompetenti u l-banek ċentrali u korpi oħrajn b’funzjoni simili fil-kapaċità tagħhom bħala awtoritajiet monetarji u, fejn xieraq, awtoritajiet pubbliċi oħrajn responsabbli mis-superviżjoni tas-sistema ta’ pagamenti u dipartimenti tal-amministrazzjonijiet tal-gvern ċentrali. 27. Għall-finijiet tat-tisħiħ tas-superviżjoni prudenzjali tal-istituzzjonijiet u l-protezzjoni tal-klijenti ta’ istituzzjonijiet ta’ kreditu, l-awdituri għandu jkollhom id-dmir li jirrapportaw minnufih lill-awtoritajiet kompetenti, kull meta, waqt it-twettiq tal-kompiti tagħhom, isiru konxji minn ċerti fatti li aktarx iħallu effett serju fuq is-sitwazzjoni finanzjarja jew l-organizzazzjoni amministrattiva u kontabilistika ta’ istituzzjoni. Għal dik l-istess raġuni l-Istati Membri għandhom jiddisponu wkoll li tali dmir japplika fiċ-ċirkostanzi kollha fejn fatti bħal dawn ikunu skoperti minn awditur waqt it-twettiq tal-kompiti tiegħu f’impriża li jkollha rabtiet mill-qrib ma’ istituzzjoni ta’ kreditu. Id-dmir tal-awdituri li jinformaw, fejn xieraq, lill-awtoritajiet kompetenti b’ċerti fatti u deċiżjonijiet li jirrigwardaw lil xi istituzzjoni li huma jiskopru waqt it-twettiq tal-kompiti tagħhom f’impriża mhux finanzjarja ma għandux fih innifsu jibdel in-natura tal-kompiti tagħhom f’dik l-impriża u lanqas il-mod li bih għandhom iwettqu l-kompiti tagħhom f’dik l-impriża. 28. Sabiex tiġi żgurata l-konformità mill-istituzzjonijiet, dawk li effettivament jikkontrollaw in-negozju tagħhom u l-membri tal-korp maniġerjali tal-istituzzjonijiet bl-obbligi li joħorġu minn din id-Direttiva u mir-Regolament [inserted by OP] u sabiex jiġi żgurat li jkunu soġġetti għall-istess trattament fl-Unjoni kollha, l-Istati Membri għandhom ikunu meħtieġa li jiddisponu għal sanzjonijiet u provvedimenti amministrattivi li jkunu effikaċi, proporzjonati u dissważivi. Għaldaqstant, is-sanzjonijiet u l-provvedimenti amministrattivi stabiliti mill-Istati Membri għandhom jissodisfaw ċerti rekwiżiti essenzjali fir-rigward tad-destinatarji, il-kriterji li għandhom ikunu kkunsidrati meta japplikaw sanzjoni jew miżura, il-pubblikazzjoni tas-sanzjonijiet jew tal-provvedimenti, is-setgħat ta’ sanzjonar ewlenin u l-livelli ta’ sanzjonijiet pekunarji amministrattivi. 29. Partikolarment, l-awtoritajiet kompetenti għandhom jingħataw is-setgħa li jimponu sanzjonijiet pekunarji li jkunu għolja suffiċjentement biex ipattu għall-benefiċċji li jistgħu jkunu mistennija u biex ikunu dissważivi anki għal istituzzjonijiet akbar u l-maniġers tagħhom. 30. Sabiex tiġi żgurata l-applikazzjoni konsistenti ta’ sanzjonijiet fl-Istati Membri kollha, meta jiġi ddeterminat it-tip ta’ sanzjonijiet jew provvedimenti amministrattivi u l-livell tas-sanzjonijiet amministrattivi pekunarji, l-Istati Membri għandhom ikunu meħtieġa li jiżgurat li l-awtoritajiet pekunarji jqisu ċ-ċirkostanzi relevanti kollha. 31. Sabiex jiġi żgurat li s-sanzjonijiet ikollhom effett dissważiv fuq il-pubbliku inġenerali, is-sanzjonijiet għandhom normalment ikunu ppubblikati, għajr f'ċerti ċirkostanzi speċifikati biċ-ċar. 32. Sabiex jinqabdu vjolazzjonijiet potenzjali, l-awtoritajiet kompetenti għandu jkollhom is-setgħat investigatorji neċessarji, u għandhom jistabilixxu mekkaniżmu effikaċi biex jinkoraġġixxu r-rapportar tal-vjolazzjonijiet potenzjali jew reali. Dawn il-mekkaniżmi għandhom ikunu mingħajr ħsara għal salvagwardji adegwati għall-persuni akkużati. 33. Din id-Direttiva għandha tkopri kemm is-sanzjonijiet u l-provvedimenti amministrattivi sabiex tkopri l-azzjonijiet kollha applikati wara li titwettaq vjolazzjoni, u li jkunu maħsuba sabiex jipprevjenu aktar vjolazzjonijiet, irrispettivament mill-kwalifika tagħhom bħala sanzjoni jew provvedimenti taħt id-dritt nazzjonali. 34. Din id-Direttiva għandha tkun mingħajr ħsara għal kwalunkwe dispożizzjoni fid-dritt ta’ Stat Membru b'rabta ma' sanzjonijiet kriminali. 35. L-Istati Membri għandhom jiżguraw li l-istituzzjonijiet ta’ kreditu u d-ditti tal-investiment jkollhom kapital intern li, meta jitqiesu r-riskji li jistgħu jkunu esposti għalihom jew li fil-fatt ikunu esposti għalihom, ikun adegwat fil-kwantità, fil-kwalità u fid-distribuzzjoni. Għalhekk, l-Istati Membri għandhom jiżguraw li l-istituzzjonijiet ta’ kreditu u d-ditti tal-investiment ikollhom strateġiji u proċessi fis-seħħ sabiex jivvalutaw u jżommu l-adegwatezza tal-kapital intern tagħhom. 36. L-awtoritajiet kompetenti għandhom ir-responsabilità li jiżguraw li l-istituzzjonijiet ikollhom organizzazzjoni tajba u fondi proprji adegwati, fir-rigward tar-riskji li l-istituzzjonijiet jistgħu jkunu esposti għalihom jew li fil-fatt huma esposti għalihom. F'dan il-kuntest, l-awtoritajiet kompetenti tal-Istati Membri jistgħu wkoll iqisu r-riskji li għalihom parti mill-karti bilanċjali tal-istituzzjonijiet tkun esposta, sabiex jiġu ssettjati l-fondi proprji adegwati. 37. Sabiex ikun żgurat li l-istituzzjonijiet ta’ kreditu li huma attivi f’bosta Stati Membri ma jkunux mgħobbija b’mod sproporzjonat bħala riżultat tar-responsabilitajiet kontinwi tal-awtoritajiet kompetenti individwali tal-Istati Membri fir-rigward tal-awtorizzazzjoni u s-superviżjoni, huwa essenzjali li titjieb b’mod sinifikanti l-kooperazzjoni bejn l-awtoritajiet kompetenti. F’dan il-kuntest, ir-rwol tas-superviżur konsolidanti għandu jissaħħaħ. L-ABE għandha tappoġġja u ttejjeb din il-kooperazzjoni. 38. Sabiex tiġi żgurata dixxiplina komprensiva fis-suq fl-Unjoni kollha, ikun xieraq li l-awtoritajiet kompetenti jippubblikaw l-informazzjoni dwar it-twettiq tan-negozju tal-istituzzjonijiet ta’ kreditu u d-ditti tal-investiment. Tali informazzjoni għandha tkun suffiċjenti biex tippermetti paragun tal-approċċi adottati mill-awtoritajiet kompetenti differenti tal-Istati Membri u jiġu kkumplimentati r-rekwiżiti tar-Regolament dwar id-divulgazzjoni tal-informazzjoni teknika mill-istituzzjonijiet. 39. Is-superviżjoni tal-istituzzjonijiet fuq bażi konsolidata timmira li tipproteġi l-interessi tad-depożitanti u l-investituri tal-istituzzjonijiet u li tiżgura l-istabilità tas-sistema finanzjarja. Sabiex tkun effikaċi, is-superviżjoni fuq bażi konsolidata għandha għalhekk tkun applikata għall-gruppi bankarji kollha, inklużi dawk li l-impriżi prinċipali tagħhom ma jkunux istituzzjonijiet ta’ kreditu jew ditti tal-investiment. L-Istati Membri għandhom jipprovdu awtoritajiet kompetenti bl-istrumenti ġuridiċi neċessarji sabiex jgħinuhom jeżerċitaw tali superviżjoni. 40. Fil-każ ta’ gruppi b’attivitajiet diversifikati fejn l-impriżi prinċipali jikkontrollaw mill-inqas sussidjarja waħda, l-awtoritajiet kompetenti għandhom ikunu f'qagħda li jivvalutaw is-sitwazzjoni finanzjarja ta’ istituzzjoni ta’ kreditu u ditta tal-investiment fi grupp bħal dan. L-awtoritajiet kompetenti għandhom għall-inqas ikollhom il-mezzi sabiex jiksbu mill-impriżi kollha fi ħdan il-grupp l-informazzjoni neċessarja għat-twettiq tal-funzjoni tagħhom. Għandha tiġi stabilita l-kooperazzjoni bejn l-awtoritajiet kompetenti responsabbli mis-superviżjoni ta’ setturi finanzjarji differenti fil-każ ta’ gruppi ta’ impriżi li jwettqu firxa ta’ attivitajiet finanzjarji. 41. L-Istati Membri għandhom ikunu jistgħu jirrifjutaw jew jirtiraw awtorizzazzjoni bankarja fil-każ ta’ ċerti strutturi ta’ gruppi meqjusa mhux xierqa għat-twettiq ta’ attivitajiet bankarji, minħabba li strutturi bħal dawn ma jkunux jistgħu jiġu ssupervizzati b’mod effikaċi. F’dan ir-rigward l-awtoritajiet kompetenti għandu jkollhom is-setgħat neċessarji sabiex jiżguraw l-immaniġjar tajjeb u prudenti tal-istituzzjonijiet ta’ kreditu. 42. Il-mandati tal-awtoritajiet kompetenti għandhom jikkunsidraw, b’mod xieraq, id-dimensjoni tal-Unjoni. L-awtoritajiet kompetenti għandhom għalhekk debitament jikkunsidraw l-effett tad-deċiżjonijiet tagħhom dwar l-istabilità tas-sistema finanzjarja fl-Istati Membri l-oħrajn konċernati. Bla ħsara għad-dritt nazzjonali, dak il-prinċipju għandu jservi sabiex jippromwovi l-istabilità finanzjarja fl-Unjoni kollha u ma għandux ikun vinkolanti fuq l-awtoritajiet kompetenti sabiex jiksbu riżultat speċifiku. 43. Dgħufijiet fil-governanza korporattiva f’għadd ta’ istituzzjonijiet kienu fattur li kkontribwixxa għat-teħid eċċessiv u imprudenti ta’ riskji fis-settur bankarju li wassal għall-falliment ta’ istituzzjonijiet individwali u problemi sistemiċi fl-Istati Membri u fid-dinja kollha. Id-dispożizzjonijiet ferm ġenerali dwar il-governanza tal-istituzzjonijiet u n-natura nonvinkolanti ta’ parti sostanzjali tal-qafas ta’ governanza korporattiva, ibbażati essenzjalment fuq kodiċijiet ta’ kondotta volontarji, ma ffaċilitawx l-implimentazzjoni effikaċi ta’ prattiki tajba ta’ governanza korporattiva mill-istituzzjonijiet. In-nuqqas ta’ skrutinju effettiv fi ħdan l-istituzzjonijiet ta’ kreditu rriżulta f’nuqqas ta’ sorveljanza effettiva tat-teħid ta’ deċiżjonijiet maniġerjali, li aggrava l-istrateġiji maniġerjali immedjati u eċċessivament riskjużi. Ir-rwol xejn ċar tal-awtoritajiet kompetenti fis-sorveljanza tas-sistemi ta’ governanza korporattiva fl-istituzzjonijiet ma ppermettiex superviżjoni suffiċjenti tal-effikaċja tal-proċessi interni ta’ governanza. 44. Sabiex jindirizzaw l-effett detrimentali ta’ arranġamenti ta’ governanza korporattiva mfassla ħażin fuq l-immaniġjar tajjeb tar-riskji, l-Istati Membri għandhom jintroduċu prinċipji u standards sabiex jiżguraw is-sorveljanza effettiva mill-korp maniġerjali, jippromwovu kultura ta’ riskju għaqlija fil-livelli kollha tal-istituzzjonijiet ta’ kreditu u jippermettu lill-awtoritajiet kompetenti jimmonitorjaw l-adegwatezza tal-arranġamenti interni ta’ governanza. Dawn il-prinċipji u standards għandhom japplikaw filwaqt li jikkunsidraw in-natura, l-iskala u l-kumplessità tal-attivitajiet tal-istituzzjonijiet. 45. Sabiex jiġu mmonitorjati effikaċement l-azzjonijiet u d-deċiżjonijiet tal-maniġment, il-korp maniġerjali ta’ istituzzjoni għandu jiddedika biżżejjed ħin biex iwettaq funzjonijietu u jkun kapaċi jifhem in-negozju tal-istituzzjoni, l-iskoperturi ewlenin għar-riskji tagħha u l-implikazzjonijiet tan-negozju u l-istrateġija tar-riskju. L-ikkombinar ta’ għadd kbir ħafna ta’ direttorati fl-istess ħin jipprekludi li membru tal-korp maniġerjali jiddedika ħin adegwat għat-twettiq ta' dan ir-rwol ta’ sorveljanza. Għalhekk, huwa neċessarju li jiġi llimitat l-għadd ta' mandati li membru tal-korp maniġerjali ta’ istituzzjoni jkun jista' jżomm fl-istess waqt f'entitajiet differenti. 46. In-nuqqas ta’ monitoraġġ mill-bordijiet tad-deċiżjonijiet maniġerjali huwa parzjalment minħabba l-fenomenu tar-raġunar gregarju. Dan il-fenomenu huwa, fost raġunijiet oħra, ikkawżat minn nuqqas ta’ diversità fil-kompożizzjonijiet tal-bordijiet. Sabiex jiġu ffaċilitati opinjonijiet indipendenti u kontestazzjoni kritika, il-bordijiet maniġerjali tal-istituzzjonijiet għandhom għalhekk ikunu varjati biżżejjed f’dak li jirrigwarda l-etajiet, il-ġeneru, l-oriġini ġeografika, l-isfond edukattiv u professjonali sabiex joffru varjetà ta’ fehmiet u esperjenzi. Il-bilanċ bejn il-ġeneri huwa partikolarment importanti sabiex tkun żgurata rappreżentanza adegwata tal-popolazzjoni. Bordijiet aktar diversifikati għandhom jimmonitorjaw aktar effikaċement lill-maniġment u għalhekk jikkontribwixxu favur sorveljanza aħjar tar-riskji u r-reżiljenza ta’ istituzzjoni. Għalhekk, id-diversità għandha tkun waħda mill-kriterji tal-kompożizzjoni tal-bord. 47. Il-politiki ta’ rimunerazzjoni li jinkoraġġixxu mġiba ta’ teħid eċċessiv ta’ riskju jistgħu jimminaw l-immaniġjar tar-riskju tajjeb u effikaċi mill-istituzzjonijiet ta’ kreditu u ditti tal-investiment. Il-G-20 ntrabtu li jimplimentaw il-Prinċipji għall-Prattiki Tajba ta’ Kumpens u l-Istandards ta’ Implimentazzjoni tal-Bord għall-Istabilità Finanzjarja (FSB) ("Principles for Sound Compensation Practices and Implementing Standards" il-prinċipji u l-istandards tal-FSB) li jindirizzaw l-effett potenzjalment detrimentali ta’ strutturi ta’ rimunerazzjoni mfassla ħażin fuq l-immaniġjar tajjeb tar-riskju u l-kontroll ta’ mġiba tat-teħid ta’ riskju mill-individwi. Din id-Direttiva timmira li timplimenta prinċipji u standards internazzjonali fil-livell Ewropew billi tintroduċi obbligu speċifiku għall-istituzzjonijiet ta’ kreditu u d-ditti tal-investiment sabiex jistabilixxu u jżommu, għal kategoriji tal-persunal li l-attivitajiet professjonali tagħhom ikollhom impatt materjali fuq il-profil tar-riskju tal-istituzzjonijiet ta’ kreditu u d-ditti tal-investiment, politiki u prattiki ta’ rimunerazzjoni li jkunu konsistenti mal-immaniġjar effikaċi tar-riskji. 48. Sabiex ikun żgurat li l-istituzzjonijiet ta’ kreditu u d-ditti tal-investiment ikollhom fis-seħħ politiki ta’ rimunerazzjoni tajba, huwa xieraq li jkunu speċifikati prinċipji ċari dwar il-governanza u dwar l-istruttura tal-politiki ta’ rimunerazzjoni. Partikolarment, il-politiki dwar ir-rinumerazzjoni għandhom jiġu allinjati mal-atitudni lejn ir-riskju l-valuri u l-interessi fit-terminu twil tal-istituzzjonijiet ta’ kreditu jew id-ditti tal-investiment. Għal dan il-għan, il-valutazzjoni tal-komponenti tar-rimunerazzjoni bbażati fuq il-prestazzjoni għandha tkun ibbażata fuq prestazzjoni fit-terminu twil u tikkunsidra r-riskji attwali u dawk futuri assoċjati ma’ dik il-prestazzjoni. Sabiex jiżgura li t-tfassil tal-politiki ta’ rimunerazzjoni jkun integrat fl-immaniġjar tar-riskji tal-istituzzjoni ta’ kreditu, il-korp maniġerjali, fil-funzjoni superviżorja tiegħu, għandu jadotta u jirrieżamina minn żmien għal żmien il-politiki ta’ rimunerazzjoni fis-seħħ. Id-dispożizzjonijiet dwar ir-rimunerazzjoni jirriflettu d-differenzi bejn it-tipi differenti tal-istituzzjonijiet ta’ kreditu u d-ditti tal-investimenti propozjonalment, skont id-daqs tagħhom, l-organizzazzjoni interna u n-natura, l-ambitu u l-kumplessità tal-attivitajiet tagħhom u, b’mod partikolari, jista’ ma jkunx proporzjonat għal ċerti tipi ta’ ditti tal-investiment li jikkonformaw mal-prinċipji kollha. 49. Minħabba li l-politiki ta’ rimunerazzjoni u skemi ta’ inċentivi mfassla ħażin jistgħu jżidu sa punt inaċċettabbli r-riskji li għalihom huma esposti l-istituzzjonijiet ta’ kreditu u d-ditti tal-investiment, għandha tittieħed azzjoni rimedjali immedjatement u, jekk ikun meħtieġ, provvedimenti korrettivi xierqa. Għaldaqstant, huwa xieraq li jkun żgurat li l-awtoritajiet kompetenti jkollhom is-setgħa li jimponu provvedimenti kwalitattivi u kwantitattivi fuq l-entitajiet relevanti li jkunu mfassla sabiex jindirizzaw il-problemi li jiġu identifikati b’konnessjoni mal-politiki ta’ rimunerazzjoni fir-rieżami superviżorju. 50. Id-dispożizzjonijiet dwar ir-rimunerazzjoni għandhom ikunu mingħajr ħsara għall-eżerċizzju sħiħ tad-drittijiet fundamentali ggarantiti mill-Artikolu 153(5) tat- TFUE, prinċipji ġenerali tal-liġi nazzjonali dwar il-kuntratti u x-xogħol, il-leġiżlazzjoni li tirrigwarda d-drittijiet u l-involviment tal-azzjonisti u r-responsabilitajiet ġenerali tal-korpi maniġerjali tal-istituzzjoni konċernata, kif ukoll id-drittijiet, fejn applikabbli, tas-sħab soċjali li jikkonkludu u jinfurzaw ftehimiet kollettivi, f’konformità mal-liġi u d-drawwiet nazzjonali. 51. Ir-rekwiżiti kapitali għar-riskju tal-kreditu u r-riskju tas-suq għandhom ikunu bbażati fuq klassifikazzjonijiet esterni tad-debitu safejn ikun neċessarju biss. Meta r-riskju tal-kreditu jkun materjali, l-istituzzjonijiet għandhom għalhekk ifittxu ġeneralment li jimplimentaw approċċi bbażati fuq klassifikazzjonijiet interni jew mudelli interni. Madankollu, l-approċċi standardizzati li jiddependu fuq klassifikazzjonijiet esterni jistgħu jintużaw meta r-riskju tal-kreditu jkun inqas materjali, li huwa tipikament il-każ għal istituzzjonijiet inqas sofistikati, għal klassijiet ta’ skoperturi immaterjali, jew f’sitwazzjonijiet fejn l-użu ta’ approċċi interni jkun ta’ piż eċċessiv. 52. Rigward is-superviżjoni tal-likwidità, ir-responsabilità għandha tkun dik tal-Istati Membri domiċiljari malli jibdew japplikaw il-kriterji dettaljati għar-rekwiżit tal-kopertura tal-likwidità. Għaldaqstant huwa meħtieġ li ssir il-koordinazzjoni tas-superviżjoni f’dan il-qasam sabiex tiġi introdotta s-superviżjoni mill-Istat Membru domiċiljari sa dak iż-żmien. Sabiex jiżguraw superviżjoni effikaċi, l-awtoritajiet tal-pajjiż domiċiljari u dak ospitanti għandhom jikkooperaw aktar fil-qasam tal-likwidità. 53. Meta fi grupp l-assi likwidi f'istituzzjoni waħda f'ċirkostanzi ta’ stress jippariġġaw il-bżonnijiet ta’ likwidità ta’ membru ieħor ta’ dak il-grupp, l-awtoritajiet kompetenti għandhom jeżentaw istituzzjoni mir-rekwiżiti tal-kopertura tal-likwidità u minflok għandhom japplikaw dawk ir-rekwiżiti fuq bażi konsolidata. 54. Il-provvedimenti li jittieħdu skont id-Direttiva 2001/24/KE tal-Parlament Ewropew u tal-Kunsill tal-4 ta’ April 2001 fuq ir-riorganizzazzjoni u l-istralċ ta’ istituzzjonijiet ta’ kreditu[21] ma għandhomx ikunu f’konflitt ma’ provvedimenti meħuda fuq il-bażi ta’ din id-Direttiva. Il-provvedimenti superviżorji ma għandhomx iwasslu għal diskriminazzjoni fost il-kredituri minn Stati Membri differenti. 55. Fid-dawl tal-kriżi finanzjarja u l-mekkaniżmi proċikliċi li kkontribwixxew għall-oriġini tagħha u li aggravaw l-effett tagħha, l-FSB, il-KBSB, u l-G20 għamlu rakkomandazzjonijiet biex jiġu mmitigati l-effetti proċikliċi tar-regolazzjoni finanzjarja. F'Diċembru 2010, il-KBSB ħareġ standards regolatorji globali ġodda dwar l-adegwatezza tal-kapital bankarju, inkluż regoli li jeħtieġu l-manutenzjoni tal-konservazzjoni kapitali u l-bafers kapitali kontroċikliċi. 56. Għalhekk huwa xieraq li jkun meħtieġ li l-istituzzjonijiet ta’ kreditu u d-ditti tal-investiment jipposjedu, apparti rekwiżiti oħra ta’ fondi proprji, Bafer Kapitali ta’ Konservazzjoni u Bafer Kapitali ta’ Konservazzjoni biex jiġi żgurat li l-istituzzjonijiet ta’ kreditu u d-ditti tal-investiment jakkumulaw tul perjodi ta’ tkabbir ekonomiku bażi kapitali suffiċjenti għall-assorbiment tat-telf f'perjodi ta’ stress. Il-Bafer Kapitali Kontroċikliku jiġi akkumulat meta t-tkabbir aggregat tal-kreditu jitqies li jkun assoċjat ma' akkumulu ta’ riskju mifrux fis-sistema kollha, u jiġi prelevat f'perjodi ta’ stress. 57. Sabiex jiġi żgurat li l-bafers kontroċikliċi jirriflettu kif suppost ir-riskju għas-settur bankarju tat-tkabbir eċċessiv fil-kreditu, l-istituzzjonijiet ta’ kreditu u d-ditti tal-investiment għandhom jikkalkolaw l-bafers speċifiċi għall-istituzzjoni tagħhom bħala medja peżata tar-rati tal-bafer kontroċikliku li japplikaw għall-pajjiżi fejn ikunu jinsabu l-iskoperturi tal-kreditu. Kull Stat Membru għandu għalhekk jaħtar awtorità responsabbli għall-istipular trimestrali tal-livell tar-rata tal-Bafer Kapitali Kontroċikliku għall-iskoperturi li jkunu jinsabu f'dak l-Istat Membru. Dik ir-rata tal-bafer għandha tqis it-tkabbir fil-livelli tal-kreditu u l-bidliet fil-proporzjon tal-kreditu mal-PDG f'dak l-Istat Membru, u kwalunkwe varjabbli oħrajn relevanti għar-riskji tal-istabilità finanzjarja. 58. Sabiex tiġi promossa l-konsistenza internazzjonali fl-istipular tar-rati tal-Bafer Kapitali Kontroċikliku, il-KBSB żviluppa metodoloġija abbażi tal-proporzjon bejn il-kreditu u l-PDG. Dan għandu jservi ta’ punt komuni ta’ tluq għad-deċiżjonijiet dwar ir-rati tal-bafers mill-awtoritajiet nazzjonali relevanti, imma ma għandhomx jixkattaw stipular awtomatiku tal-bafers jew jorbtu lill-awtorità maħtura. Partikolarment, l-awtoritajiet maħtura għandhom ukoll iqisu l-varjabbli strutturali u l-iskopertura tas-settur bankarju għal fatturi oħra tar-riskji b'rabta mar-riskji għall-istabilità finanzjarja. 59. Sabiex tinkiseb applikazzjoni koerenti u tiġi żgurata sorveljanza makroprudenzjali fl-Unjoni kollha, ikun xieraq li l-Bord Ewropew dwar ir-Riskju Sistemiku (BERS) jiżviluppa prinċipji speċifikament għall-ekonomija tal-Unjoni u jkun responsabbli li jimmonitorja l-applikazzjoni tagħhom. Din id-Direttiva ma għandhiex tipprevjeni lill-BERS milli jieħu kwalunkwe azzjoni li jqis neċessarja skont ir-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali tal-Unjoni tas-sistema finanzjarja u li jistabilixxi Bord Ewropew dwar ir-Riskju Sistemiku[22]. 60. Huwa xieraq li deċiżjonijiet tal-Istati Membri dwar ir-rati tal-bafer kontroċikliku jkunu kemm jista' jkun ikkoordinati. F'dan ir-rigward, il-BERS, jekk jintalab mill-awtoritajiet nazzjonali, ikun jista' jiffaċilita d-diskussjonijiet fosthom dwar l-istipular propost tal-bafers tagħhom. Sabiex jiġi promoss approċċ konsistenti għall-fatturi li fuqhom l-awtoritajiet maħtura jibbażaw dawk id-deċiżjonijiet, u jiġi żgurat li l-istipular tar-rati tal-bafer kontroċikliku jkun konsistenti mal-prinċipji fundamentali tas-suq intern, l-awtoritajiet maħtura għandhom ukoll ikunu meħtieġa li jinnotifikaw lill-BERS u lill-ABE kull meta jqisu varjabbli oħra għajr id-devjazzjoni tal-proporzjon kreditu-PDG mix-xejra tiegħu ta’ terminu twil u l-gwida relatata mill-BERS, u b'konsegwenza jistipulaw rata tal-bafer li tkun ogħla milli kienet tkun li kieku dawk il-varjabbli ma kinux tqiesu. L-għan ta’ tali notifika għandu jkun sabiex il-BERS u l-ABE jivvalutaw in-natura ta' dawk il-varjabbli u l-konsistenza tal-istipular tar-rata tal-bafer bil-prinċipji tas-suq intern. 61. Fejn istituzzjoni ta’ kreditu jew ditta tal-investiment tonqos milli tissodisfa bis-sħiħ ir-rekwiżiti għal Bafer Kapitali ta' Konservazzjoni u kwalunkwe bafer kontroċikliku addizzjonali, din għandha tkun soġġetta għal provvedimenti maħsuba biex jiżguraw li tirrestawra propizjożement il-livelli tagħha tal-fondi proprji. Sabiex jiġi kkonservat il-kapital, huwa xieraq li jiġu imposti restrizzjonijiet proporzjonati fuq id-distribuzzjonijiet diskrezzjonarji tal-profitti, inkluż pagamenti ta’ dividendi u pagamenti ta' rimunerazzjoni varjabbli. Sabiex jiġi żgurat li tali istituzzjonijiet jew ditti jkollhom strateġija kredibbli għar-restawr tal-livelli tal-fondi proprji, huma għandhom jeħtieġu li jfasslu u jaqblu mal-awtoritajiet kompetenti dwar pjan ta’ konservazzjoni kapitali li jistipula kif ir-restrizzjonijiet dwar id-distribuzzjonijiet ser jiġi applikat u provvedimenti oħra li l-istituzzjonijiet jew id-ditti fi ħsiebhom jieħdu biex tiġi żgurata l-konformità mar-rekwiżiti kollha dwar il-bafers. 62. L-istandards tekniċi fis-servizzi finanzjarji għandhom jiżguraw armonizzazzjoni konsistenti u protezzjoni adegwata għad-depożitanti, investituri u konsumaturi fl-Unjoni kollha. Bħala korp b'kompetenza esperta speċjalizzata ħafna, ikun effiċjenti u xieraq li l-ABE tiġi inkarigata bl-elaborazzjoni ta’ abbozz ta' standards tekniċi regolatorji u implimentattivi li ma jinvolvux għażliet ta’ politika, għas-sottomissjonijiet tal-Kummissjoni. 63. Il-Kummissjoni għandha tadotta l-abbozz ta’ standards tekniċi regolatorji żviluppati mill-ABE fl-oqsma tal-awtorizzazzjoni u l-akkwiżizzjoni ta’ parteċipazzjonijiet azzjonarji sinifikanti f'istituzzjonijiet ta’ kreditu, skambju ta’ informazzjoni bejn l-awtoritajiet kompetenti, l-eżerċizzju tal-libertà tal-istabiliment u l-libertà tas-servizzi, kollaborazzjoni superviżorja, governanza, politiki ta’ rimunerazzjoni u mekkaniżmi ta’ kontroll intern tal-istituzzjonijiet ta’ kreditu u ditti tal-investiment, is-superviżjoni ta’ kumpaniji azzjonarji finanzjarji mħallta, u rieżami superviżorju permezz ta’ atti delegati skont l-Artikolu 290 tat-TFUE u skont l-Artikoli 10 sa 14 tar-Regolament (UE) Nru 1093/2010. 64. Il-Kummissjoni għandha wkoll tingħata s-setgħa tadotta standards tekniċi implimentattivi fl-oqsma tal-awtorizzazzjoni u l-akkwiżizzjoni ta’ parteċipazzjonijiet azzjonarji sinifikanti f'istituzzjonijiet ta’ kreditu, skambju ta’ informazzjoni bejn l-awtoritajiet kompetenti, il-kollaborazzjoni superviżorja, ir-rekwiżiti prudenzjali speċifiċi, u d-divulgazzjoni tal-informazzjoni mill-awtoritajiet superviżorji permezz ta’ atti ta’ implimentazzjoni skont l-Artikolu 291 tat-TFUE u skont l-Artikolu 15 tar-Regolament (UE) Nru 1093/2010. L-ABE għandha tiġi inkarigata bl-abbozzar ta’ standards tekniċi implimentattivi biex jiġu sottomessi lill-Kummissjoni. 65. Sabiex jiġu żgurati kundizzjonijiet uniformi għall-implimentazzjoni ta’ din id-Direttiva, is-setgħat ta’ implimentazzjoni għandhom jiġu kkonferiti lill-Kummissjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill li jistabilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju tal-Kummissjoni tas-setgħat ta’ implimentazzjoni[23]. 66. Sabiex ikunu speċifikati r-rekwiżiti stabiliti f’din id-Direttiva, is-setgħa tal-adozzjoni ta’ atti f’konformità mal-Artikolu 290 tat-TFUE għandha tkun iddelegata lill-Kummissjoni f’dak li jirrigwarda l-kjarifika tad-definizzjonijiet u t-terminoloġija użata f’din id-Direttiva, l-espansjoni tal-lista ta’ attivitajiet soġġetti għar-rikonoxximent reċiproku fl-Anness, it-titjib tal-iskambju tal-informazzjoni li tirrigwarda l-fergħat tal-istituzzjonijiet ta’ kreditu, u l-aġġustament tad-dispożizzjonijiet li jittrattaw l-arranġamenti, il-proċessi u l-mekkaniżmi interni tagħhom. Huwa ferm importanti li l-Kummissjoni twettaq konsultazzjonijiet xierqa waqt ix-xogħol preparatorju tagħha, inkluż fil-livell tal-esperti. 67. Il-Kummissjoni, meta tkun qegħda tħejji u tfassal atti delegati, għandha tiżgura t-trażmissjoni simultanja, f’waqtha u xierqa tad-dokumenti relevanti lill-Parlament Ewropew u lill-Kunsill. 68. Id-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibilità [Solvenza] II)[24] hija relevanti meta jinkisbu parteċipazzjonijiet azzjonarji kwalifikanti f'istituzzjoni ta’ kreditu. 69. Ir-referenzi fil-liġijiet, regolamenti u dispożizzjonijiet amministrattivi nazzjonali eżistenti għad-Direttivi mħassra b’din id-Direttiva għandhom ikunu interpretati bħala referenzi għal din id-Direttiva. 70. Id-Direttiva 2007/64/KE tal-Parlament Ewropew u tal-Kunsill tat-13 ta’ Novembru 2007 dwar is-servizzi ta’ ħlas fis-suq intern li temenda d-Direttivi 97/7/KE, 2002/65/KE, 2005/60/KE u 2006/48/KE[25] u li tħassar id-Direttiva 97/5/KE, id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward ta’ impriżi ta’ investiment kollettiv f’titoli trasferibbli (UCITS)[26], id-Direttiva 2009/110/KE tal-Parlament Ewropew u tal-Kunsill tas-16 ta’ Settembru 2009 dwar il-bidu, l-eżerċizzju u s-superviżjoni prudenzjali tan-negozju tal-istituzzjonijiet tal-flus elettroniċi li temenda d-Direttivi 2005/60/KE u 2006/48/KE u li tħassar id-Direttiva 2000/46/KE[27], id-Direttiva 2002/87/KE tal-Parlament Ewropew u tal-Kunsill tas-16 ta' Diċembru 2002 dwar is-superviżjoni supplementari ta' istituzzjonijiet ta' kreditu dwar impriżi ta' assigurazzjoni u ditti tal-investiment f'konglomerat finanzjarju[28] u d-Direttiva [AIFMD] tal-Parlament Ewropew u tal-Kunsill dwar Maniġers ta’ Fondi ta’ Investiment Alternattiv u li temenda d-Direttivi 2003/41/KE u 2009/65/KE jirreferu għad-dispożizzjonijiet tad-Direttivi 2006/48/KE u 2006/49/KE li jittrattaw ma' rekwiżiti ta’ fondi proprji u li issa ser jiġu stipulati fir-Regolament [inserted by OP]. Konsegwentement, referenzi f'dawk id-Direttivi għad-Direttivi 2006/48/KE u 2006/49/KE għandhom jitqiesu bħala referenzi għad-dispożizzjonijiet li jirregolaw ir-rekwiżiti ta’ fondi proprji f'dak ir-Regolament. 71. Sabiex ikun possibbli li jiġu żviluppati standards tekniċi sabiex jiġi żgurat li l-istituzzjonijiet li jkunu parti minn konglomerat finanzjarju japplikaw metodi xierqa ta’ kalkolu għad-determinazzjoni tal-kapital rikjest fuq bażi konsolidata, id-Direttiva 2002/87/KE teħtieġ li tiġi emendata skont dan. 72. Sabiex is-suq bankarju intern jopera b’aktar effikaċi u sabiex iċ-ċittadini tal-UE jibbenefikaw minn livelli adegwati ta’ trasparenza, jeħtieġ li l-awtoritajiet kompetenti jippubblikaw b’mod li jippermetti paragun li jagħmel sens il-mod kif hija implimentata din id-Direttiva. 73. Rigward is-superviżjoni tal-likwidità, għandu jkun hemm perjodu ta’ żmien li fih l-Istati Membri jagħmlu t-tranżizzjoni lejn reġim regolatorju li skontu japplikaw il-kriterji dettaljati għar-rekwiżit tal-kopertura tal-likwidità. 74. Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru, 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta[29] u r-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta[30], għandhom ikunu applikabbli bis-sħiħ għall-ipproċessar tad-dejta personali għall-finijiet ta’ din id-Direttiva. 75. Minħabba li l-objettivi ta’ din id-Direttiva, jiġifieri l-introduzzjoni ta’ regoli li jirrigwardaw l-aċċess għall-attività tan-negozju tal-istituzzjonijiet ta’ kreditu, u s-superviżjoni prudenzjali tal-istituzzjonijiet ta’ kreditu u tad-ditti tal-investiment, ma jistgħux jinkisbu b’mod suffiċjenti mill-Istati Membri u jistgħu għalhekk, minħabba l-iskala u l-effett tal-azzjoni proposta, jintlaħqu aħjar fil-livell tal-Unjoni Ewropea (minn hawn ’il quddiem l-Unjoni), l-Unjoni tista’ tadotta provvedimenti, f’konformità mal-prinċipju tas-sussidjarjetà kif stabilit fl-Artikolu 5 tat-Trattat dwar l-Unjoni Ewropea. F’konformità mal-prinċipju tal-proporzjonalità, kif stabilit f’dak l-Artikolu, din id-Direttiva ma tmurx lil hinn dak li huwa neċessarju sabiex jinkisbu dawk l-objettivi. 76. L-obbligu tat-traspożizzjoni ta’ din id-Direttiva fid-dritt nazzjonali għandu jkun ristrett għal dawk id-dispożizzjonijiet li jirrappreżentaw bidla sostanzjali mid-Direttivi preċedenti. 77. Id-Direttiva 2006/48/KE dwar il-bidu u l-eżerċizzju tan-negozju tal-istituzzjonijiet ta’ kreditu u d-Direttiva 2006/49/KE tal-Parlament Ewropew u tal-Kunsill tal-14 ta’ Ġunju 2006, għaldaqstant għandhom jitħassru, ADOTTAW DIN ID-DIRETTIVA: WERREJ Titolu I Suġġett, ambitu, u definizzjonijiet 30 Titolu II Awtoritajiet kompetenti 33 Titolu III Rekwiżiti għall-aċċess għall-attività tal-istituzzjonijiet ta’ kreditu 35 Kapitolu 1 Rekwiżiti ġenerali għall-aċċess għall-attività tal-istituzzjonijiet ta’ kreditu 35 Kapitolu 2 Parteċipazzjoni azzjonarja kwalifikanti f’istituzzjoni ta’ kreditu 41 Titolu IV Kapital inizjali tad-ditti tal-investiment 47 Titolu V Dispożizzjonijiet rigward il-libertà tal-istabiliment u l-libertà li jiġu pprovduti s-servizzi 50 Kapitolu 1 Prinċipji ġenerali 50 Kapitolu 2 Dritt tal-istabiliment tal-istituzzjoniijiet ta’ kreditu 51 Kapitolu 3 Eżerċizzju tal-libertà li jiġu pprovduti s-servizzi 54 Kapitolu 4 Setgħat tal-awtoritajiet kompetenti tal-Istat Membru ospitanti 55 Titolu VI Relazzjonijiet ma' pajjiżi terzi 58 Titolu VII Superviżjoni prudenzjali 60 Kapitolu 1 Prinċipji tas-superviżjoni prudenzjali 60 Taqsima I Kompetenza tal-Istat Membru domiċiljari u ta’ dak ospitanti 60 Taqsima II Skambju ta’ informazzjoni u Segretezza professjonali 65 Taqsima III Dmir tal-persuni responsabbli mill-kontroll legali tal-kontijiet annwali u konsolidati 70 Taqsima IV Setgħat superviżorji, setgħa ta’ sanzjoni u dritt ta’ rikors 71 Kapitolu 2 Proċessi ta’ rieżami 78 Taqsima I Proċess ta’ valutazzjoni dwar l-adegwatezza tal-kapital intern 78 Taqsima II Arranġamenti, proċessi u mekkaniżmi tal-istituzzjonijiet 78 Sottotaqsima 1 Prinċipji ġenerali 78 Sottotaqsima 2 Kriterji tekniċi rigward l-organizzazzjoni u t-trattament tar-riskji 80 Sottotaqsima 3 Governanza 86 Taqsima III Rieżami superviżorju u proċess ta’ evalwazzjoni 93 Taqsima IV Provvedimenti superviżorji 99 Taqsima V Livell ta’ applikazzjoni 101 Kapitolu 3 Superviżjoni fuq bażi konsolidata 103 Taqsima I Prinċipji għat-twettiq ta' superviżjoni fuq bażi konsolidata 103 Taqsima II kumpaniji azzjonarji finanzjarji u kumpaniji azzjonarji finanzjarji mħallta 112 Kapitolu 4 Bafers kapitali 117 Taqsima I Bafers Kapitali ta’ Konservazzjoni u Kontroikliċi 117 Taqsima II Settjar u kalkolu tal-Bafers Kapitali Kontroċikliċi 118 Taqsima III Provvedimenti ta’ Konservazzjoni tal-Kapital 125 Titolu VIII Divulgazzjoni mill-awtoritajiet kompetenti 130 Titolu IX Atti delegali u ta’ implimentazzjoni 133 Titolu X Emendi tad-Direttiva 2002/87/KE 135 Titolu XI Dispożizzjonijiet tranżizzjonali u finali 136 Kapitolu 1 Dispożizzjonijiet tranżizzjonali dwar is-superviżjoni tal-istituzzjonijiet ta’ kreditu li jeżerċitaw il-libertà tal-istabiliment u l-libertà li jiġu pprovduti s-servizzi 136 Kapitolu 2 Dispożizzjonijiet tranżizzjonali dwar il-bafers kapitali 141 Kapitolu 3 Dispożizzjonijiet finali 142 Anness I Lista tal-attivitajiet soġġetti għar-rikonoxximent reċiproku 145 Anness II Tabella ta’ Korrelazzjoni 147 Titolu ISuġġett, ambitu, u definizzjonijiet Artikolu 1 Suġġett Din id-Direttiva tistabilixxi r-regoli li jeħtieġu lill-Istati Membri jiksbu riżultati komuni fl-oqsma li ġejjin: (a) l-aċċess għall-attività tal-istituzzjonijiet ta’ kreditu u d-ditti tal-investiment (hawn taħt imsejħa "istituzzjonijiet); (b) is-setgħat u l-għodod superviżorji għas-superviżjoni prudenzjali tal-istituzzjonijiet mill-awtoritajiet kompetenti; (c) is-superviżjoni prudenzjali tal-istituzzjonijiet mill-awtoritajiet kompetenti fir-rigward tar-riskji mhux indirizzati mir-regoli uniformi stipulati fir-Regolament [inserted by OP]. (d) ir-rekwiżiti ta’ pubblikazzjoni għall-awtoritajiet kompetenti fl-oqsma tar-regolazzjoni u superviżjoni prudenzjali tal-istituzzjonijiet. Artikolu 2 Ambitu 78. L-Artikolu 34 u t-Titolu VII, il-Kapitolu 3 għandhom ikunu applikabbli għall-kumpaniji azzjonarji finanzjarji, il-kumpaniji azzjonarji finanzjarji mħallta u l-kumpaniji azzjonarji mħallta li jkollhom l-uffiċċji prinċipali fl-Unjoni. 79. L-istituzzjonijiet li għalihom din id-Direttiva mhijiex applikabbli skont il-paragrafu 3 ta’ dan l-Artikolu, bl-eċċezzjoni, madankollu, tal-banek ċentrali, għandhom ikunu ttrattati bħala istituzzjonijiet finanzjarji għall-finijiet tal-Artikolu 34 u t-Titolu VII, il-Kapitoli 3. 80. Din id-Direttiva ma għandhiex tapplika għal dan li ġej: (1) l-aċċess għall-attività tad-ditti tal-investiment sa fejn ikun irregolat mid-Direttiva 2004/39/KE; (2) il-banek ċentrali, (3) l-istituzzjonijiet ġiro tal-uffiċċji postali, (4) fil-Belġju, l-‘Institut de Réescompte et de Garantie/Herdiscontering- en Waarborginstituut’, (5) fid-Danimarka, id-‘Dansk Eksportfinansieringsfond’, id-‘Danmarks Skibskredit A/S’ u l-‘KommuneKredit’, (6) fil-Ġermanja, il-‘Kreditanstalt für Wiederaufbau’, impriżi li huma rikonoxxuti taħt il-‘Wohnungsgemeinnützigkeitsgesetz’ bħala korpi ta’ politika Statali dwar l-akkomodazzjoni u li m’humiex prinċipalment involuti fi tranżazzjonijiet bankarji, u impriżi rikonoxxuti minn dik il-liġi bħala impriżi tal-akkomodazzjoni li ma jaħdmux għall-profitt, (7) fil-Greċja, il-‘Ταμείο Παρακαταθηκών και Δανείων’ (Tamio Parakatathikon kai Danion), (8) fi Spanja, l-‘Instituto de Crédito Oficial’, (9) fi Franza, il-‘Caisse des dépôts et consignations’, (10) fl-Irlanda, l-‘credit unions’ u l-‘friendly societies’, (11) fl-Italja, il-‘Cassa depositi e prestiti’, (12) fil-Latvja, il-‘krājaizdevu sabiedrības’, impriżi li huma rikonoxxuti taħt il-‘krājaizdevu sabiedrību likums’ bħala impriżi kooperattivi li joffru servizzi finanzjarji lill-membri tagħhom biss, (13) fil-Litwanja, il-‘kredito unijos’ minbarra s-‘Centrinė kredito unija’, (14) fl-Ungerija, il-‘Magyar Fejlesztési Bank Rt.’ u l-‘Magyar Export-Import Bank Rt.’, (15) fil-Pajjiżi l-Baxxi, in-‘Nederlandse Investeringsbank voor Ontwikkelingslanden NV’, l-‘NV Noordelijke Ontwikkelingsmaatschappij’, l-‘NV Industriebank Limburgs Instituut voor Ontwikkeling en Financiering’ u l-‘Overijsselse Ontwikkelingsmaatschappij NV’, (16) fl-Awstrija, l-impriżi rikonoxxuti bħala assoċjazzjonijiet tal-akkomodazzjoni ta’ interess pubbliku u l-‘Österreichische Kontrollbank AG’, (17) fil-Polonja, l-‘iSpółdzielcze Kasy Oszczędnościowo — Kreditowe’ u l-‘Bank Gospodarstwa Krajowego’, (18) fil-Portugall, ‘Caixas Económicas’ li kienu jeżistu fl-1 ta’ Jannar 1986 minbarra dawk inkorporati bħala impriżi limitati u l-‘Caixa Económica Montepio Geral’, (19) fil-Finlandja, it-‘Teollisen yhteistyön rahasto Oy/Fonden för industriellt samarbete AB’, u l-‘Finnvera Oyj/Finnvera Abp’, (20) fl-Isvezja, ‘Svenska Skeppshypotekskassan’, (21) fir-Renju Unit, in-National Savings Bank, il-Commonwealth Development Finance Company Ltd, l-Agricultural Mortgage Corporation Ltd, l-iScottish Agricultural Securities Corporation Ltd, il-Crown Agents għall-gvernijiet u l-amministrazzjonijiet estra-Ewropej, l-għaqdiet ta’ kreditu u l-banek muniċipali; (22) fis-Slovenja, is-“SID-Slovenska izvozna in razvojna banka, d.d. Ljubljana”. Artikolu 3Projbizzjoni għall-impriżi li m’humiex istituzzjonijiet ta’ kreditu milli jwettqu n-negozju li jieħdu depożiti jew fondi ripagabbli oħrajn mill-pubbliku 81. L-Istati Membri ma għandhomx iħallu persuni jew impriżi li ma jkunux istituzzjonijiet ta’ kreditu milli jwettqu n-negozju li jieħdu depożiti jew fondi ripagabbli oħrajn mingħand il-pubbliku. 82. Il-paragrafu 1 ma għandux japplika għat-teħid ta’ depożiti jew fondi ripagabbli oħrajn minn Stat Membru jew mill-awtoritajiet reġjonali jew lokali ta’ Stat Membru jew minn korpi internazzjonali pubbliċi li tagħhom ikunu membri Stat Membru wieħed jew aktar, jew għal każijiet koperti espressament mil-leġiżlazzjoni nazzjonali jew tal-Unjoni, sakemm dawk l-attivitajiet ikunu soġġetti għal regolamenti u kontrolli maħsuba sabiex jitħarsu d-depożitanti u l-investituri u applikabbli f’dawk il-każijiet. Artikolu 4Definizzjonijiet 83. Id-definizzjonijiet imsemmija fl-Artikolu 4 tar-Regolament [inserted by OP] għandhom ikunu applikabbli. 84. Għall-finijiet ta’ din id-Direttiva, għandhom ikunu applikabbli wkoll id-definizzjonijiet li ġejjin: 85. ‘impriża ta’ servizzi anċillari’ tfisser impriża li l-attività prinċipali tagħha tikkonsisti f’li jkollha s-sjieda jew li timmaniġja proprjetà, timmaniġja servizzi ta’ pproċessar tad-dejta, jew xi attività oħra simili li tkun anċillari għall-attività prinċipali ta’ istituzzjoni ta’ kreditu waħda jew aktar; 86. ‘riskju ta’ ingranaġġ eċċessiv’ tfisser ir-riskju li jirriżulta mill-vulnerabilità ta’ istitizzjoni minħabba ingranaġġ jew ingranaġġ kontinġenti li jista’ jeħtieġ provvedimenti korrettivi mhux intenzjonati għall-pjan tan-negozju tagħha, inkluż il-bejgħ ta’ assi f’diffikultà li jista’ jirriżulta f’telf jew f’aġġustamenti tal-valutazzjoni tal-assi li jkun fadlilha; 87. ‘approċċi intern’ tfisser l-approċċi msemmija fl-Artikoli 138 (1), 216, 220, 301 (2), 277, 352, u 254 (3) tar-Regolament [inserted by OP]. Titolu II Awtoritajiet kompetenti Artikolu 5 Il-ħatra u s-setgħat tal-awtoritajiet kompetenti 88. L-Istati Membri għandhom jaħtru l-awtoritajiet kompetenti biex iwettqu d-dmirijiet li hemm dispost dwarhom f’din id-Direttiva. Huma għandhom jinformaw lill-Kummissjoni u lill-ABE dwarhom, filwaqt li jindikaw kwalunkwe tqassim tad-dmirijiet. 89. L-Istati Membri għandhom jiżguraw li l-awtoritajiet kompetenti jimmonitorjaw l-attivitajiet ta’ istituzzjonijiet sabiex jivvalutaw il-konformità mar-rekwiżiti ta’ din id-Direttiva u tar-Regolament [inserted by OP]. 90. L-Istati Membri għandhom jiżguraw li jkun hemm provvedimenti xierqa fis-seħħ li jippermettu lill-awtoritajiet kompetenti jiksbu l-informazzjoni meħtieġa sabiex jivvalutaw il-konformità tal-istituzzjonijiet ma’ dawk l-obbligi. 91. L-Istati Membri għandhom jiżguraw li l-awtoritajiet kompetenti jkollhom il-kompetenza esperta, ir-riżorsi, il-kapaċità operazzjonali u l-indipendenza neċessarja sabiex iwettqu l-funzjonijiet superviżorji u investigattivi stabiliti f’din id-Direttiva u fir-Regolament [inserted by OP]. L-awtoritajiet kompetenti għandhom jingħataw is-setgħat kollha superviżorji u investigattivi li jkunu neċessarji għall-eżerċizzju tal-funzjonijiet tagħhom. 92. L-Istati Membri għandhom jiżguraw li l-istituzzjonijiet jipprovdu lill-awtoritajiet kompetenti tal-Istati Membri domiċiljari tagħhom bl-informazzjoni kollha neċessarja għall-valutazzjoni tal-konformità tagħhom mar-regoli adottati skont din id-Direttiva u r-Regolament [inserted by OP]. L-Istati Membri għandhom jiżguraw li l-mekkaniżmi ta’ kontroll intern u l-proċeduri amministrattivi u kontabilistiċi tal-istituzzjonijiet jippermetti l-verifika tal-konformità tagħhom ma' tali regoli f'kull waqt. 93. L-Istati Membri għandhom jiżguraw li l-istituzzjonijiet jirreġistraw it-tranżazzjonijiet u s-sistemi tad-dokumenti u l-proċessi kollha tagħhom, li jkunu soġġetti għal din id-Direttiva u r-Regolament [inserted by OP] b'mod li l-awtoritajiet kompetenti jkunu f'qagħda li jivverifikaw il-konformità mar-rekwiżiti ta’ din id-Direttiva u r-Regolament [inserted by OP] f'kull waqt. Artikolu 6 Koordinazzjoni mal-Istati Membri Meta l-Istati Membri jkollhom aktar minn awtorità kompetenti waħda għas-superviżjoni prudenzjali tal-istituzzjonijiet ta’ kreditu, id-ditti tal-investiment u l-istituzzjonijiet finanzjarji, l-Istati Membri għandhom jieħdu l-provvedimenti meħtieġa sabiex jorganizzaw il-koordinazzjoni bejn awtoritajiet bħal dawn. Artikolu 7Il-kooperazzjoni mal-ABE Fl-eżerċizzju tad-dmirijiet tagħhom, l-awtoritajiet kompetenti għandhom jikkunsidraw il-konverġenza fir-rigward tal-għodod superviżorji u l-prattiki superviżorji fl-applikazzjoni tal-liġi, ir-regolamenti u r-rekwiżiti amministrattivi adottati skont din id-Direttiva. Għal dak il-fini, l-Istati Membri għandhom jiżguraw li: (a) l-awtoritajiet kompetenti jipparteċipaw fl-attivitajiet tal-ABE; (b) l-awtoritajiet kompetenti jagħmlu kull sforz sabiex jikkonformaw ma’ dawk il-linji gwida u r-rakkomandazzjonijiet maħruġa mill-ABE f’konformità mal-Artikolu 16 tar-Regolament (UE) Nru 1093/2010; (c) il-mandati nazzjonali kkonferiti lill-awtoritajiet kompetenti ma jimpedixxux it-twettiq tad-dmirijiethom bħala membri tal-ABE jew taħt din id-Direttiva u r-Regolament [inserted by OP]. Artikolu 8 Id-dimensjoni Ewropea tas-superviżjoni L-awtoritajiet kompetenti fi Stat Membru għandhom, fl-eżerċitar tad-dmirijiet ġenerali tagħhom, debitament jikkunsidraw l-impatt potenzjali tad-deċiżjonijiet tagħhom fuq l-istabilità tas-sistema finanzjarja fl-Istati Membri l-oħra kollha kkonċernati u, b’mod partikolari, f’sitwazzjonijiet ta’ emerġenza, abbażi tal-informazzjoni disponibbli fiż-żmien relevanti. Titolu IIIRekwiżiti għall-aċċess għall-attività tal-istituzzjonijiet ta’ kreditu Kapitolu 1 Rekwiżiti ġenerali għall-aċċess għall-attività tal-istituzzjonijiet ta’ kreditu Artikolu 9Awtorizzazzjoni 94. L-Istati Membri għandhom jobbligaw lill-istituzzjonijiet ta’ kreditu biex jiksbu awtorizzazzjoni qabel ma jibdew bl-attivitajiet tagħhom. Mingħajr ħsara għall-Artikoli 10 sa 14, huma għandhom jistabilixxu r-rekwiżiti għal din l-awtorizzazzjoni u jinnotifikawhom lill-ABE. 95. L-ABE għandha tiżviluppa abbozz ta’ standards tekniċi regolatorji dwar li ġej: (a) li jispeċifikaw l-informazzjoni li għandha tingħata lill-awtoritajiet kompetenti fl-applikazzjoni għall-awtorizzazzjoni tal-istituzzjonijiet ta’ kreditu, inkluż il-programm tal-operazzjonijiet li hemm dispost dwaru fl-Artikolu 10; (b) li jispeċifikaw il-kundizzjonijiet għall-konformità mar-rekwiżit stabilit fl-Artikolu 13; (c) li jispeċifikaw ir-rekwiżiti applikabbli għall-azzjonisti u l-membri b’parteċipazzjonijiet azzjonarji kwalifikanti; (d) li jispeċifikaw l-ostakoli li jistgħu jipprevjenu l-eżerċizzju effikaċi tal-funzjonijiet superviżorji tal-awtorità kompetenti, kif dispost fl-Artikolu 14. Il-Kummissjoni għandha tingħata s-setgħa sabiex tadotta l-istandards tekniċi regolatorji msemmija fil-punti (a) sa (d) tal-ewwel subparagrafu skont il-proċedura stabilita fl-Artikoli 10 sa 14 tar-Regolament (UE) Nru 1093/2010. 96. L-ABE għandha tiżviluppa abbozzi ta’ standards tekniċi implimentattivi dwar formoli, mudelli u proċeduri standard għal tali forniment ta’ informazzjoni. Il-Kummissjoni qed tiġi kkonferita s-setgħa sabiex tadotta l-istandards tekniċi implimentattivi msemmija fl-ewwel subparagrafu skont l-Artikolu 15 tar-Regolament (UE) Nru 1093/2010. 97. L-ABE għandha tissottometti l-abbozzi tal-istandards tekniċi msemmija fil-paragrafi 2 u 3 lill-Kummissjoni sal-31 ta’ Diċembru 2015. Artikolu 10Il-programm tal-operazzjonijiet u l-organizzazzjoni strutturali L-Istati Membri għandhom jeżiġu li l-applikazzjonijiet għal awtorizzazzjoni jkunu akkumpanjati minn programm ta’ operazzjonijiet li jispjegaw it-tipi ta’ negozji ppjanati u l-organizzazzjoni strutturali tal-istituzzjoni ta’ kreditu. Artikolu 11Ħtiġijiet ekonomiċi L-Istati Membri ma jistgħux jeżiġu li applikazzjoni għal awtorizzazzjoni tkun eżaminata fit-termini tal-ħtiġijiet ekonomiċi tas-suq. Artikolu 12Kapital inizjali 98. Mingħajr ħsara għal kundizzjonijiet ġenerali stipali mid-dritt nazzjonali, l-awtoritajiet kompetenti ma għandhomx jagħtu awtorizzazzjoni meta l-istituzzjoni ta’ kreditu ma jkollhiex fondi proprji separati jew f’każi meta l-kapital inizjali jkun ta’ anqas minn EUR 5 miljuni. 99. Kapital inizjali għandu jikkonsisti f’kapital u riżervi li ssir referenza għalihom fl-Artikolu 24 (a) sa (e) tar-Regolament [inserted by OP]. 100. L-Istati Membri jistgħu jiddeċiedu li l-istituzzjonijiet ta’ kreditu li ma jissodisfawx ir-rekwiżit ta’ fondi proprji separati u li kienu eżistenti fil-15 ta’ Diċembru 1979 jistgħu jibqgħu jwettqu n-negozju tagħhom. Huma jistgħu jeżentaw l-istituzzjonijiet ta’ kreditu bħal dawn milli jkunu konformi mal-obbligu li jinsab fl-ewwel subparagrafu tal-Artikolu 13(1). 101. L-Istati Membri jistgħu, sakemm ikunu ssodisfati l-kundizzjonijiet li ġejjin, jagħtu awtorizzazzjoni lill-kategoriji partikolari tal-istituzzjonijiet ta’ kreditu li l-kapital inizjali tagħhom ikun anqas minn dak speċifikat fil-paragrafu 1: (a) il-kapital inizjali ma għandux ikun anqas minn EUR 1 miljun; (b) l-Istati Membri konċernati għandhom jinnotifikaw lill-Kummissjoni u lill-ABE bir-raġunijiet tagħhom għaliex ikunu eżerċitaw dik l-alternattiva. Artikolu 13Direzzjoni effikaċi tan-negozju u l-post tal-uffiċċju prinċipali 102. L-awtoritajiet kompetenti għandhom jagħtu awtorizzazzjoni lill-istituzzjoni ta’ kreditu biss meta jkun hemm mill-anqas żewġ persuni li effikaċiment jiddirieġu n-negozju tal-istituzzjoni ta’ kreditu. Huma ma għandhomx jagħtu awtorizzazzjoni jekk dawn il-persuni ma jkunux ta’ reputazzjoni tajba biżżejjed jew ma jkollhomx għarfien, ħiliet u esperjenza suffiċjenti biex iwettqu dawk id-dmirijiet. 103. Kull Stat Membru għandu jeżiġi li: (a) kull istituzzjoni ta’ kreditu li tkun persuna ġuridika u li, permezz tad-dritt nazzjonali tagħha, ikollha uffiċċju reġistrat għandu jkollha l-uffiċċju prinċipali tagħha fl-istess Stat Membru fejn ikollha l-uffiċċju reġistrat; (b) kwalunkwe istituzzjoni ta’ kreditu oħra għandha jkollha l-uffiċċju prinċipali tagħha fl-Istat Membru li jkun ta l-awtorizzazzjoni tiegħu u li fih realment twettaq in-negozju tagħha. Artikolu 14Azzjonisti u membri 104. L-awtoritajiet kompetenti ma għandhomx jagħtu awtorizzazzjoni għall-bidu tal-attività tal-istituzzjonijiet ta’ kreditu sakemm ma jkunux ġew informati bl-identità tal-azzjonisti jew membri, sew jekk diretti jew indiretti, tal-persuni fiżiċi jew ġuridiċi, li jkollhom parteċipazzjonijiet azzjonarji kwalifikanti, u dwar l-ammonti ta’ dawk il-parteċipazzjonijiet azzjonarji. Biex jiġi stabilit jekk il-kriterji għal parteċipazzjoni azzjonarja kwalifikanti jkunux issodisfati, għandhom jiġu kkunsidrati d-drittijiet tal-vot li hemm referenza għalihom fl-Artikoli 9 u 10 tad-Direttiva 2004/109/KE[31], kif ukoll il-kundizzjonijiet rigward l-aggregazzjoni tagħhom stabiliti fl-Artikolu 12(4) u (5) ta’ dik id-Direttiva. L-Istati Membri ma għandhomx jikkunsidraw id-drittijiet tal-vot jew l-ishma li d-ditti tal-investiment jew l-istituzzjonijiet ta’ kreditu jista’ jkollhom bħala riżultat tal-provvediment ta’ sottoskrizzjoni ta’ strumenti finanzjarji jew tqegħid ta’ strumenti finanzjarji fuq bażi ta’ impenn sod inkluż taħt il-punt 6 tat-Taqsima A tal-Anness I għad-Direttiva 2004/39/KE, sakemm dawk id-drittijiet ma jkunux eżerċitati jew użati mod ieħor għal intervent fil-maniġment tal-emittent, u mneħħija fi żmien sena mill-akkwiżizzjoni. 105. L-awtoritajiet kompetenti ma għandhomx jagħtu awtorizzazzjoni jekk, meta jqisu l-ħtieġa biex jiżguraw l-amministrazzjoni soda u prudenti tal-istituzzjoni ta’ kreditu, huma ma jkunux sodisfatti dwar l-ideonjetà tal-azzjonisti jew membri. 106. Meta jeżistu rabtiet mill-qrib bejn l-istituzzjonijiet ta’ kreditu u persuni fiżiċi jew ġuridiċi oħra, l-awtorit